Gasteizko Bus Elektriko Adimendunak Mugikortasun Jasangarriaren EMS saria jaso du Mugikortasun Jasangarriaren aldeko Enpresak plataformak antolatutako ‘Aldaketak bultzatzen’ sarietan. Lehiaketa gaur goizean izan da Madrilen, eta Arabako hiriburuak ‘udalerri handia’ kategoriako saria jaso du. Gorka Urtaran alkateak eta María José Ajuriaguerra TUVISAko gerenteak jaso dute saria Gasteizen izenean.

100 hautagaitzek aurkeztu zituzten mugikortasun-, eraldaketa- eta berrikuntza-proiektuak deialdian. Sari horren bidez, EMSk mugikortasun-jardunbide egokiak eta -ekimenak bereizi nahi ditu, bai sektore publikoan, bai pribatuan, kasu arrakastatsuak ikusarazteko, aldaketaren buru diren erakundeak balioesteko eta irtenbiderik onenak dinamizatzeko, epe labur, ertain eta luzera inpaktu positiboak dituzten emaitzak sortzen laguntzeko, eta hala, helburuak modu eraginkorragoan lortzen laguntzeko. Gasteizez aparte Paris ere saritu dute, Anne Hidalgo alkatearen ‘15 minutuko hiriaren’ proiektua sustatzeagatik.

«Bus Elektriko Adimendunak, hirian aspaldidanik lantzen ari garen beste mugikortasun-proiektu batzuekin batera, erreferente eta abangoardiako hiri gisa kokatzen gaitu berriz ere arlo horretan. Sari horrek eta beste batzuek, hala nola mugikortasunaren arloan lortutako Europako funtsek edo ‘Climate-Neutral and Smart Cities’ misioaren bidez Europako lehen hiri adimentsu eta klimatikoki neutroetako bat izateko hautaketak, Gasteizko eredua bermatzen dute eta bide onetik goazela berresten digute. Europako abangoardian egoteko pausoak ematen jarraitzen dugu, hau da, Europako superhiria izateko», azaldu du Gorka Urtaran alkateak saria jaso ondoren.

Gasteizko alkateak BEIren ezaugarri nagusiak azaldu ditu. «Urtean 1.500 tona CO2 isurtzea saihesten duen linea elektriko bat da». Maiztasuna hobetzen du, 8 minuturo pasatzeko aukera eskainita (lehen 10 minutu ziren) eta bidaiatzeko denbora % 25 murrizten du, aurreko 50 minutuetatik egungo 35 minutuetara pasatuz ibilbide osorako. Ibilbideak hiriko 14 auzo zeharkatzen ditu, 120.000 erabiltzaile potentzialekin (250.000 pertsonako hiri batean). Ibilbidean hiriko puntu nagusiak daude, hala nola Ospitalea, autobus-geltokia, Mendizorrotzako futbol-zelaia eta kirol-guneak, edo Boulevardeko merkataritza-gunea. Gainera, ibilbidearen zati handi batean errei bereizia du; gainera, teknologia aurreratua du, geltokira automatikoki gidatzea, semaforoak lehenestea eta iristeko denborari edo bestelako gorabeherei buruzko informazioa eskaintzen duena. Ezaugarri horien ondorioz, bidaia azkarragoa izateaz gain, erosoagoa eta seguruagoa ere bada.

Mugikortasun Jasangarriaren aldeko Enpresak Garraio, Mugikortasun eta Hiri Agenda Ministerioaren, CONAMA Fundazioaren eta Ingeniaritzako Errege Akademiaren babesa duen enpresa-partzuergoa da.

2020 © Vitoria-Gasteizko Udala

Legezko Oharra | Pribatutasun politika | Cookien politika

Berriak

BEIk 375.000 pertsona garraiatu zituen otsailean; ondorioz, 2019ko hilabete berarekin alderatuta, igoera % 38koa izan da


1967ean Baionako katedralean gose greba bat egin zuten eta Telesforo Monzon jaunak bertan parte hartu zuen.Euskal errefuxiatuen aldeko mugimendu hark arrakasta haundia ukan zuen eta goselari gazteen artean adineko bakarrak Telesforo eta Marc Legasse ziren.Azken honen inguruan ,ixtorio bitxi bat sortu zen elizdorrera igo baitzen eta egun horietaz biziki ongi oroitzen naiz,nahiz eta hamalau urte ukan.

Telesforo nere familiaren oso laguna zen, Donibane Lohizuneko gerla denborako multxo horietakoa ere ,Durañona-Larrañagatarrekin batera,Iralatarrak,Epalzatarrak,eta nereak Laskibartarrak.

Denbora batez denak EAJkoak ziren, ANVrekin batera orduan besterik ez baitzegoen ,bainan ETA erakunde berria sortu zenean eta lehenbiziko errefuxiatuak Iparraldera agertu zirenean,Telesforo PNVtik urrundu eta mugimendu berri hortara hurbildu zen.

Batzuek ez zioten barkatu,besteek,eta batez ere betiko Donibaneko Klan horretakoak,nahiz eta politikoki lagunak ez izan,Telesforo errespetatzen zuten eta inoiz ez zioten agurrik ukatu .Noizean behin ere beregana etortzen ziren fabore batzuk eskatzera.

« Anai artea »sortu zelarik ,Telesforo lan horri lotu zitzaion buru belarri,Arregui,Larzabal eta beste zonbait abertzalerekin.

Ni gazte gazte nintzen gose greba hori egin zenean ,hamalau urte edo ,eta Baionako St Bernard eskolako barnetegian nengoen.Telesforo eta errefuxiatuak Jainko txiki batzuk bezala nituen eta nahiz eta,familiarengatik EGI erakundetik hurbil egon,aski argi zagerien gazte mugimendu berri hark lilluratzen ninduela.

Orduko Euskal Herrian, kultur talde berriak muntatzen hasi ziren,frankismoaren aurkako mugimenduak muskiltzen ari ziren ere, « Ez dok amairu »ren lehen urratsak doinu berriez euskal jendea lilluratzen hasiak ziren ere…..

Nik bihotza pilpilean neukan,abertzaletasuna pupurian baitnuen eta gose greba horren inpaktoak sakonki hunkitu ninduen.

Barnetegi gogor batean ginauden,larderia nagusi.

Aski bihurria nintzen eta maiz larunbata eta igandeetan zigorturik nengoen eskolatik ezin ateraz eta etxera ezin itzuliz.Ai zer negar saminak ez nituen egiten zigortzen nindutenean!

Bolada hartan beraz, katedraleko okupazioenea zen berri haudiena eta oroitzen naiz nola, etxera itzul nintekenean,nere amatxi maitearekin, gaueko hamaiketan “Radio Paris”aditzen

genuela,itxialdi haren berri ukan genezan.

Astelehenetan,gure eskolako leihoetatik,parez pare zegoen katedrala begiratzen nuen begirada minkor batez,hain hurbil zegoen eta…

Zigorturik nengoen asteburu horietako batean,bapateko ideia bururatu zitzaidan,Telesforo ikustera joan behar nintzela. Nola?Hori nuen arazoa.Eskolatik ihes egitea ez baitzitzaidan inoiz ere gogoan sartu!Ez bainekien zer zen halakorik egitea ere!Bainan hura bururatu zitzaidan eta gogoa gainerasotu zidan.

Arratsaldeko seiak aldera,gure geletan ginauden bitartean,dardarez beterik, etxe ilun hartatik atera nintzen,ttapattan ttapattan,kanpokorduko eremutik ezin emekiago iragan eta bildurrez beterikazkenean eskolatik jalgi.

Zer poza nerea!Ez dakit halako bihotz ximikorik sekulan senditu dudanez!Ikara eta pozaren arteko sendimendu hura oraino gogoan baitaukat.

Karriken artetik eliza nagusiraino ailegatu nintzen eta hartan sartzeko zer eta nola egin ez nekien.Azkenean barneraino iritsi nintzen.Hango eskuinaurreko bazter argitu hartan berehala ikusi nituen eta Telesforo gaixoak izugarrizko pena eman zidan,han lurrean erdi etzanik.Hurbildu nintzaionean segidan ezagutu ninduen eta muxu bat ematera gerturatu nintzaion.Ea zer ari nintzen tenore hartan , bakarrik, Baionan galdegin zidala oroitzen naiz.

Barnetegitik ihes egin nuela aitortu nionean irri goxo bat ezpain artetik atera zitzaion eta solasetan hasi ginen.Elkakarrekin zer esan genuen ez dakit bainan nere begiak bere buru makurrera joaten zitaizkidan,ohaburukorik ez zeukala ohartu bainintzen.Nola egon zitekeen holako adineko gizon bat burdirik gabe?Deus erran gabe handik lasterka lekutu nintzen eta ahal bezain fite eskolaratu nintzen kale ilun bezain huts haietatik,kasu haundia emanez, ea inorrek ikusten ninduenez .Barnetegian berriro sartu eta nere oheko burdia eskuratu nuen bezain laster handik axeri baten trebeziaz berriz ere atera egin nintzen.

Karriketan gurutzatzen nuen jendeek bitxiki begiratzen zidaten bainan ni,harro-harro ohaburukoa eskutan,nere bidea jarraitzen nuen urrats bipil baten neurrian.

Katedralean sartu nintzenean,Telesforo beste batzurekin hitz egiten ari zela ikusi nuen eta,ahalkez beterik bazter batean gelditu nintzen,burdiaren gainean belauniko,otoitz egiten banu bezala.Azkenean bakarrik gelditu zenean burditik altxatu eta hurbildu nintzaion.

-Telesforo tori!-esan nionean hunkiturik zegoela ohartu nintzen,are gehiago eskolara nere ohaburukoaren bila joan nintzela aitortu nionean.Berehala lepoaren atzean ezarri zuen eta eskerrak eman zizkidan.Nik ere atsedena hartu nuen.Hola bai egon zitekeela,behar den bezala,eta ez hastapenean ikusi nuen bezala.

Berandu egiten ari zitzaidala eta,lasterka eskolara abiatu nintzen eta nere gelan sartu.Berehala afaltzera deitu gintuzten.Inori ez nion hura kondatu,ez lagunei,ez amatxiri ere.

Behin,hilabete batzuren buruan,Telesforok nere amatxi Donibane Lohizuneko karriketan aurkitu zuen egun horietako batean gertatutakoak kontatu zizkion.Etxera etorri zenean bihotz ximiko bat sortu zion abentura hura ,zergaitik ez nion kontatu galdegin zidan.Zer erantzuna eman nion ez dakit,beharbada eskolatik ihes egin nuela aitorgabea neukalako,ez dakit.Gauza bat banekien seguru, gertatutakoa betiko Telesfororen gogoan gelditu zela eta gure arteko harremanetan, egun hartan ikusi nion irritxoa bere ezpainen artean beti agertuko zitzaiola eta nik ere ,betiko ,zizelkaturik gogoan edukiko nuela. Xubiltz.


Bioekonomiaren eredu berriak Euskadin. Bioindustria iraunkorraren eta lehiakorraren garapena bultzatzeko Europako politika berriek bioekonomiako eredu batera garamatzate. Biofindegiak produktu anitzetarako sortzea sustatzen dute, bioprozesuak konbinatuz, hainbat jatorritako hondar-biomasak, hala nola nekazaritzakoak, basogintzakoak edo nekazaritzakoak, balio erantsiko produktu berri bihurtzeko.

Zergatik iruditzen zaigu dutxan hobeto abesten dugula? Marta Urdanpilleta Eskolako fisika aplikatuko fisikaria da, zientzietan doktorea eta Biomat ikerketa taldeko kidea. Akustika arkitektonikoaz aritu da "Faktoria" saioan. Katedral eta kontzertu aretoetako akustikaz, komunean baldosek eragiten diguten ondo abesteko sentsazioa, jatetxeetan sortzen diren soinu arazoak, artilearekin soinu xurgatzailea egiteko burutzen ari diren ikerketak.....soinuaren mundu kuriosoan barneratu gaitu.

Koro de la Caba eta Pedro Guerrero, Biomat-eko ikertzaileak, Stanfordeko Unibertsitateko rankingak gehien aipatzen diren ikertzaileen % 2re artean. Stanfordeko Unibertsitateak (Kalifornia, Estatu Batuak) “Ranking of the World Scientists: World´s Top 2 % Scientists” zerrenda argitaratu du. Zerrenda horretan munduan eragin handiena duten ikertzaileak sartzen dira.

Marta Urdanpilleta: “Artilea isolatzaile termiko eta akustiko natural ona izan daiteke ”. Egun, bi polimero mota aurki ditzakegu: alde batetik, petroliotik eratorritako polimeroak eta bestetik, jatorri naturala dutenak, izaki bizidunok sortzen ditugunak, alegia. Jatorri naturaleko polimeroen barnean proteinak aurkitzen dira, keratina, esaterako. Keratina ilean edota artilean aurki daitekeen proteina da.

Aurrerapausoak ontzi biodegradagarrien garapenean. Plater kozinatuak ekoizteko metodologia egokitu dute UPV/EHUko Biomat taldeak eta Yon Mikel Janariak enpresak, plastikoaren ordez benetan ontzi biodegradagarriak erabiltzeko

UPV/EHUren Biomat taldeak eta Domotek enpresak kolageno natibozko biomaterial pertsonalizatuak lortu dituzte

Horri esker, kolageno natibozko biomodelo pertsonalizatuak lortu ahal izan dira. Biomatek aurrerapenak lortu ditu 3D inprimaketa bidezko biomaterial prozesagarriak lortzeko xedean, eta Domotekek, bere aldetik, aurrerapausoak eman ditu 3D inprimagailuetarako datuak eskuratzeko eta prozesatzeko jomugan. Bada, hori horrela, ekoitzitako produktuak tresna edo protesi gisa erabil daitezke, biobateragarriak baitira.

Nire apurtxoa jarri nahi nuke munduan gauzak hobetzeko

Egunez egun hondakinen arazoa larritzen ari da mundu zabalean nahiz gure herrietan. Plastikoa gure bizitzetako txoko guztietan aspaldi sartu da; bereziki, elikagaiak biltzeko erabiltzen da. Horren alternatiba bila, ikerketa asko ari dira egiten herrialdeak, eta proiektu horietako batean dabil buru-belarri Jone Uranga (Orio, 1992) ingeniari kimikoa, EHUko Biomat programaren barruan.

Elikagaigintzarako edota aplikazio biomedikuetarako aproposak izan daitezkeen material berriak sortzen ari naiz

Jone Uranga (Orio, 1992) Industria Kimikaren Ingeniaritzan Graduatua da (UPV/EHU). Material Berriztagarrien Ingeniaritza Unibertsitateko Masterra egin zuen gero eta Material Berriztagarrien Ingeniaritzan Doktorea da.

Teknopolis: Plastikoak txipiroi erara (bideoa). Arraroa iruditu dezakeen arren, txipiroiak osagai interesgarria dira material berriak sortzeko. Euskal Herriko Unibertsitatean, BIOMAT ikerketa-taldea lanean ari da plastiko-hondakinentzat irtenbide bat aurkitzeko. Bioplastikoak ari dira garatzen. Txibihezurrak, oiloen lumak edo artilea erabiltzen dituzte lehengai gisa, plastiko biodegradagarriak sortzeko

Itsas hondakinak material berriak sortzeko. UPV/EHUko Biomat ikertaldeak egiten duen lanak «ikuspegi berri bat ematen die plastikoei, ekonomia zirkularraren printzipioekin bat datorrena»

Nola kontrolatu erreologia-propietateak giro tenperaturan, gelatinazko hidrogel erretikulatuta garatzeko (bideoa)


Franco hil zen urtean jaioa, 1975ean, Donostian. Errenteriakotzat du bere burua, eta hamabost urte dira Oiartzunen (Gipuzkoa) bizi dela. Sortzailea, sormen kolektiboaren su-piztailea. Su izan nahi, eta su izan. Egunotan Ean (Bizkaia) da, Metrokoadroka kolektiboko (10 urte bete ditu) beste hamalau lagunekin batera, performance bat prestatzen. Larunbatean, hilaren 14an, Eako kaleetan ikusi ahalko da Zanbuia! lana estreinakoz (17:30), eta ziur aski, azkenekoz. Guillanen lerroak eta azpilerroak Zauri Bolodia liburuan irakur daitezke (Txalaparta, 2018). Oso pozik dago liburu horrek sorrarazi dituen erreakzioekin. Euskarazko antzerkigintza berriaz badu zer esana Guillanek.

Ekainaren 16an, Eztena antzerki jaialdiaren 10. urteurrena ospatu zenuten Errenterian. Nola joan zen?

Oso ondo joan zen, oso hunkigarria izan zen arrazoi askorengatik. Izan zen erokeria bat. Orain arteko formatua guztiz puskatu genuen, zerbait ezberdina egin nahi genuen. Eztenak etapa bat itxi du, eta ez dakigu trantsizio bat datorren edo zer. Ospakizun bat izan zen, geure buruarena eta antzerkilariena, oro har. Jaialditik pasatutako jende guztia saritzea erabaki genuen, sarien dinamikari buelta emanez. Sektore osoa eta jendearen ahalegin guztiak saritu genituen, aitortu genuen. Euskal Herri osotik etorri zen jendea, eta oso hunkituta zegoen. Parodia bat ere izan zen, lau ordukoa, dibertigarria eta ganberroa.

Ez da ezer hiltzen, transformatu baizik. Antzerki liburuak argitaratzeko plataforma bilakatuko al da orain Eztena?

Sei liburu argitaratu ditugu Eztenaren bidez. Okurritu zitzaigun nolabaiteko ondare bat uzteko bidea, edo Eztenaren transformazio bat emateko beharra. Ikusten dugu Eztenaren beharra badagoela, nola edo ahala. Eztenak jarraitu ala ez, antzerki testuen bilduma horrek bete dezake Eztenak betetzen duen hutsunea beste modu batean: beste dramaturgia batzuen aldarrikapena eta topagunea izatea. Liburuen ideiak jarraituko duela uste dugu.

Liburuak editatzen, argitaratzen eta zabaltzen aritu izan zara beste lagun batzuekin batera Edo! argitaletxean. Amaitu da Edo! Haren bidea nola laburbilduko zenuke? Zer balantze egiten duzu?

Horrelako proiektuak amaitzen dira, baina arrastoa uzten dute. Uste dut Edo!-k arrastoa utzi duela. Liburuen kasuan errazagoa da, objektua gelditzen delako eta liburuak bizitza propioa hartzen dutelako. Esperientzia apasionantea izan zen niretzat. Pentsatzen dugu zenbaitetan proiektuak luzerako izango direla. Batzuetan hori akatsa da, eta ondo dago asimilatzea proiektu bat buka daitekeela, eta ez oso berandu. Edo!-rekin hasieratik kontziente izan ginen buka zitekeela. Ezin izan genuen saihestu amaiera. Azkenean, bospasei urteko esperientzia izan zen. Asko ikasi nuen. Liburuek markatu zuten bide bat, eta hor aritu ginen batzuek jarraitu dugu liburugintzan beste proiektu batzuetan.

Zerk asetzen zaitu gehiago zuk idatzitako liburu bat argitaratzeak ala gertuko pertsona baten lana argitaratua ikusteak, baldin eta lan horretan asko sinisten baduzu eta laguntza eman badiozu?

Ezin zaio horri erantzun, ez dago gehiago edo gutxiago. Esperientzia berdin baten alde ezberdinak dira. Nahiz eta neure burua sortzailetzat dudan, eragitea ere sortzea da. Kultura hartu-eman bat bezala ulertzen dut. Bakarrik pentsatzen egongo banintz, neure lana modu egozentriko batean plazaratzea, eta itxoiten egotea etengabe besteen arreta… nik ez duten horretan sinesten. Hortik badago zerbait, eta hori norberak kudeatu behar du. Hartu egiten dudan bezala, sentitzen dut beharra emateko. Eta emateko modu bat da itzalean eragile izatea eta saiatzen laguntzea besteen proiektuak. Mikelazulo kultur elkartetik nator, eta han zerbait ikasi eta egin banuen izan zen, hain zuzen ere, besteen lanean nola lagundu ikastea. Niretzat horrek jarraitzen du izaten kultura ulertzeko parte.

Udaberrian Zauri Bolodia liburua atera zenuen. Zer feedback jaso duzu irakurleen aldetik?

Nire harridurarako, oso feedback ona. Komunikabideen aldetik eta irakurle taldeetan interesa piztu du, eta horrek harritu egin nau liburu berezia delako, eta sailkatzen erraza ez delako. Bestetik, feedback handia jaso dut irakurleen aldetik, eta hori ez dut bizi izan beste liburu batzuekin. Hiru irakurketa mota egon dira. Batetik, oso pertsonala, pertsonaia nagusiaren hariarekin hunkitu eta identifikatu dena. Bestetik, euskal kulturari buruzko gogoeta gisa irakurri dutenak daude, eta sortu du interes bat maila horretan. Hirugarrena teatreroen irakurketa da. Haiek oso barrutik sentitu dute liburuan kontatzen dena, benetan kontatzen delako antzerkia bizitzeko modu bat barrutik. Oso identifikatuak sentitu dira, eta gauza politak eta sakonak iritsi zaizkit haiengandik. Beldurra nuen ez ote zen izango antzerkia oso barrutik bizi dutenentzako liburua. Fuerteena haiena izan da, baina ez hori bakarrik. Bestela zaila da ulertzea izan duen harrera, lehen edizioa agortzekotan baitago.

Esaldi esanguratsu asko irakur daitezke Zauri Bolodia liburuan. Horietako batek dio: “Memoria da justizia poetiko posible bakarra”.

Ezin da aurrera begiratu, memoria egin gabe. Horregatik kezkatzen dit hainbeste memoriaren gaiak. Liburuan horrelako esaldi kontundente asko daude, eta bakarka entzuteak grazia egiten dit. Handinahiak iruditzen zaizkit batzuk, baina liburuko pertsonaiaren jolasaren barnean sartzen dira. Antzerkiaren gaian argi ikusten da memoriarena; sortzen dira sortzaile berriak, euskal antzerkia egoera indartsu batean dago duela hamabost urtekoarekin alderatuta. Dramaturgia esperimental gero eta gehiago dago. Talde berri batek, bulkada esperimental handia izanda, ez du bizi izan Antzerkiola Imaginarioa zer izan zen. Eta zaila da transmisioa egitea. Pena da ezin dutelako jaso, kontra egiteko bada ere. Antzerkian garrantzitsua da transmisioa, apurketak sortzeko etorkizunari begira eta gauza berriak sortzeko. Ez bada transmisioa ematen, erdarara joateko erraztasun handiagoa dago. Memoria etorkizuneko proiektu ausartak sortzeko tresna bat da.

Liburuan aipatzen duzu azkeneko hamarkadatan egin den euskarazko antzerkigintzaren lana bildu beharko litzatekeela, bereziki itzalean gelditu dena.

Hori ziur aski kulturgintzako arlo askotara eraman liteke. Beste batzuk garatuago daude; adibidez, bertsolaritzak garrantzi handia ematen dio dokumentazio zentroaren sorrerari, eta hori ez da kasualitatea. Xenpelar dokumentazio zentroak egiten duen lana itzela da. Arlo guztiek beharko lukete horrelako zerbait. Armiarmak Interneten egiten duen lanak ere bide bat erakusten du literaturaren arloan. Kultur eragiletzan aritu izan naizen urteetan, ikusi izan dut urte batzuetan sortzaile eta lan ugari sortu zirela, gauza interesgarriak zeudela, eta ez zirela inon jasotzen edo dokumentatzen ari. Komunikabideak parte txiki bat kubritzera iristen ziren, ez zirelako iristen. Horrek egonezina eta kezka sorrarazi izan dit.

EHAZE Euskal Herriko Antzerkizale Elkarteak egitura sendoago bat izateko zer falta da? Zergatik ez zaio laguntzen erakundeen aldetik?

Sortzen denean proiektu bat oso azpitik, modu herrikoian, jende askok parte hartzen duenean… instituzioek mesfidantza izaten dute eta defentsibara egoten dira. Esan beharrean “zer dago hemen? Goazen laguntzera”, justu kontrakoa gertatzen da, eta pena iruditzen zait. Antzerkiaren kasuan ez da egitura arazoa. Egitura arazoak beste gabezia batek islatzen ditu: kultur politikaren euskararen aldeko estrategia baten falta. Ahots asko sortzen ari dira horren inguruan. Zergatik ez da egiten euskal kulturaren aldeko apustu indartsu bat? Arte eszenikoen kasuan, tradizio propioa Ipar Euskal Herrian dago (ikertu eta asimilatu beharko litzateke). Erdaraz existitzen dira arte eszenikoak, bertsolaritzan ez bezala. Euskarazko antzerkiak Hegoaldean eta Iparraldean lehiatu behar du erdararen neurrira egituratutako merkatu egitura sistema batekin. Eta kasik euskarazko antzerkia arrotza da bere etxean, erdarazkoak jaten duelako ia merkatu osoa. Gurpil zoro bat dago, eta etiketatze gaiztoak daude. Publiko gutxirekin etiketatu izan da euskarazko antzerkia, eta gezurra da. Kalitate faltarekin ere etiketatu izan da, eta gaiztoa da. Badago lekua denerako. Erakundeek errealitatea ikusi beharko lukete.

Bestetik, EHAZErekin bat nator esaten duenean behar dela dokumentazio zentro bat. Hor sartzen da dena: testuak, saiakerak, Internet, bideoak. Antzerkigintzak beharko luke bere Badok.eus. Dokumentazio zentro fisiko bat ere beharko litzateke, hiru dimentsiotako lan bat, ez bakarrik paperean eta pantailan.

Zauri Bolodia pertsonaiak, zure alter egoak, hala dio: “Kulturgintzari buruzko aferetan, ez nator beti bat neure buruarekin”. Zer kontraesan topatzen dituzu zure barnean?

Sentitzen naiz ildo batean, iritzi batzuk ematen ditut. Baina badirudi iritzi batzuk ematen dituzunean, horiek betiko direla, eta zure aurka bilaka daitezke. Badirudi ez dagoela espaziorik esperimentaziorako eta porroterako. Ezta eboluziorako ere. Gustatzen zaigu esperimentazio hitza, baina gero ez dugu onartzen porrota. Probatzea, eta ez asmatzea. Ikastea, eta hurrengoan zer gertatuko da? Ideien arloan ezta ere. Garai monolitikoak bizi izan ditugu, enfrentatuak. Ideia batzuetan kokatu behar zinen, eta ematen zuen hori higiezina zela. Ildo batean sentitzen naiz, baina esperimentatzeko eskubidea aldarrikatzen dut. Gauzak probatu eta ez asmatzeko margena utzi behar da. Hori bera onartzea kontraesan bat da niretzat, ideia borobilak bota izan dituen pertsona bat izan naizelako. Liburuaren diskurtsoan ahalegin bat hortik doa.

Argazkilaria: Unai Huici

Eztenako ekaineko ekitaldian bezala, aritu izan zara egun bakarrerako ikuskizunak prestatzen, jakinda ez dela gehiago errepikatuko. Nola bizi izan dituzu egun bakarreko emanaldi indartsu horiek, klimax horiek?

Egun bakarrekoak ez da hainbesteko arazo izaten. Duela gutxi Miren Gaztañagari entzun nion esaten, eta guztiz bat nator, antzerkia gehiago dela prozesua estreinaldia baino eta ondoren datorrena baino. Bi fase egoten dira antzerkian: sormen prozesua, eta hori izaten da brutala eta hor bizitzen da kultura. Eta gero estreinaldia dago, hor ikasten da, baina beste gauza bat da. Egun bakarreko emanaldiak gehienetan esperientzia herrikoiak izaten dira edo sozialak, eta nahiz eta gehiago edo gutxiago funtzionatu, sekulako balioa izaten dute. Eta prozesua indartsua baldin bada, emaitza asimilatzen duzu hobeto. Zailagoa da estreinaldi batera iristea prozesu baten ostean, sentitu ez duzula asmatu eta edukitzea 30 emanaldi aurretik. Hori bai da gogorra. Askotan aurrera egin behar duzu dagoenarekin eta defendatu, eta halakotan askotan ez duzu argi hartu dituzun erabakiak onak diren ala ez.

Oholtza baten gainean denetarik egin duzu: kantatu, dantzatu, errezitatu, barnetik biluztu eta arropa kendu literalki… Zer falta zaizu egiteko oholtza baten gainean?

Ez dakit, auskalo. Baina sormen prozesuetan falta zaizkit gauzak egiteko. Orain Kaffka antzezlanean nabil aktore. Esperientzia berria izaten ari da, eta gustuko dut konfort egoeratik ateratzea. Erronka indartsua izaten ari da aktore hutsa izatea.

Uztailaren 14an Ean zer egiteko asmoa duzue Metrokoadroka kolektiboko lagunek?

Esperimentu bat izango da. Eako Poesia Egunak-eko antolatzaileekin oso harreman estua izan dugu hasieratik. Lehen emanaldia Mikelazulo bezala egin genuen aspaldi, Letren kilimak emanaldia. Metrokoadrokak hamar urte betetzen ditu aurten, eta iruditzen zitzaigun polita zela egitea esperimentu bat haiekin elkarlanean. Metrokoadrokan parte hartu duen jende guztia gonbidatu dugu. Askok ezin izan dute etorri. Baina hamabost lagun egongo gara Ean, elkarbizitzan. Sei egunetan prestatuko dugu performance bat. Behin bakarrik egingo da.

Bizitza mugimendua da. Zauri Bolodiak hala dio liburuan: “Espero ez nuenean espero ez nuen lekuan espero ez nuen norbaitek esan zidan espero ez nuen zerbait espero ez nuen moduan”. Izango ditugu horrelakoak etorkizunean?

Espero dut baietz. Zorionez, behar dut harritu, ataketan egon eta erronka berriak deskubritu. Bestela ez luke zentzurik hainbeste ahalegin egiteak. Ezustekoa ematen ez denean, probokatu. Jarri zeure burua egoera deserosoetan. Kreaziorako ezinbestekoa da hori. Aipatu duzun esaldi hori Su izan nahi antzezlaneko sormen prozesuan idatzitakoa da. Adibide on bat da ikusteko collage handi bat dela liburua.

Beste esaldi bat liburutik azpimarratua: “Egin dezagun iraultza inori esan gabe, egin dezagun iraultza egiten ari garela aldarrikatu gabe!”.

Oso zaila da hori egitea. Hain mediatizatuta gaude… Eta gure lanean zeozer egin orduko plazara atera behar zarenean aurkeztera diskurtso bat sortu behar duzu egiten duzunaren inguruan. Gustatuko litzaidake sortzea, eta gutxiago agertzea. Batzuetan zaila da hori. Gehienetan onartu egin dut dagoena eta jolastu, antzerkiaren parte izango balitz bezala. Hori, batetik. Eta, bestetik, inportantea da esaldia eguneroko bizitzara ekarrita. Oso militantziatik egiten dugu egiten dugun lana. Agertzen garenean izebergaren punta da. Itzalean lan asko egiten da, ideologia asko dago, eta arrisku asko daude. Hor dago benetan interesgarria: itzalean egiten den horretan. Horrek balio dezake bizitzako edo gizarteko beste edozertarako. Euskal Herrian agerikoa da hori. Iraultza txiki eta handi asko badaude, hori da herrietan jendeak sartzen dituen ordu horietan eta ematen duen guzti horretan. Nik jarraitzen dut hunkitzen Korrika ikusten dudan bakoitzean edo antzeko ekitaldiak ikusten ditudanean. Hor dago magia eta sormena. Apusturik handienak ez dira ozen esaten direnak baizik eta itzalean egiten direnak.

Aipatu duzu militantzia. Euskaraz aritu izan zara sormenean ia beti, modu deliberatuan. Etxean gaztelania jaso zenuen amaren aldetik. Baina euskaldun aktiboa izan zara beti. Ekintza politiko bat dago hor?

Nahiko nuke iristea une bat non hori ez den ekintza politiko bat. Kendu nahiko nuke pisu hori gainetik. Nire helburua da euskaraz normaltasunez eta arazorik gabe bizi eta lan egin ahal izatea. Antzerkian, esaterako, erdarak markatutako sistema baten barnean, euskaraz aritzea erabakitzen duzunean, guztiz politikoa da ekintza hori. Sekulako ahalegina dago hor. Ander Lipusek bi hizkuntzatan egiten zituen antzezlanak, eta une batean erabaki zuen Artedrama sortu eta euskara hutsean aritzea. Ximun Fuchsek antzeko pauso bat eman du duela gutxi. Sormen prozesu bat euskara hutsean egitea euskaraz estreinatzeko, oso politikoa da. Eta politikoa da ez soilik zentzu ideologiko batean, baizik eta bizitza ulertzeko moduan, zentzu zabal batean.

Bestetik, nik oroitzen dut euskaraz hasi nintzela idazten. Baina gaztetxoa nintzela, erdarara pasatu nintzen talde batekin lehen fanzineak ateratzen hasi ginenean, Errenterian. Mikelazulon lanean hasi nintzenean, bertako arduradun Txokolo Gurrutxagak planteatu zidan euskara hutsean idatzi behar nuela. Esan zidan euskaraz idazten duzunean gauzak beste modu batean sentitzen dituzula, beste leku batetik egiten duzu egiten duzuna. Hor erabaki nuen euskara hutsean sortzea aurrerantzean, nahiz eta lagun erdaldun asko izan. Topatzen dira moduak elkarlanerako. Ikusi ditut gerora inguruko erdaldunak euskarara gerturatzen, pausoak ematen eta ikasten.

Kazetaritza ikasketak egin zenituen. Zer oroitzapen duzu?

Pertsona polit batzuk ezagutzeko aukera eman zidan. Baina garai hartan onena herri komunikabideetan parte hartzen hastea izan zen. Horietan egin nituen praktikak, nire kabuz.

Kazetaritza lanak egin dituzu. Uberan literatur atarian ere ari zara. Zer iritzi duzu kazetaritza ogibideaz?

Ogibide bat gehiago da. Alde apasionanteak ditu, baina oso nekagarriak ere bai. Ikusten dut jendea etapak erretzen dituela, batez ere erredakzioetan. Oso exigentea delako ordutegi aldetik, estres aldetik… Ez da lanbide erraza denbora luzez mantentzeko. Nik aspaldian urrun ikusten dut kazetaritza.

Euskarazko kazetaritzan prekarietatea dago. Eta sortzaileen munduan zer esanik ez. Euskal Herriko futbol jokalari batzuek, aldiz, urtean 4,5 milioi euro baino gehiago irabazten dituzte urtean. Ez al dago desoreka handiegia hor?

Noski. Prekarietateaz asko hitz egiten dugu euskarazko kulturgintzan. Prekarietatearen testuinguru orokor batean dago hor. Inguruan begiratzen duzu, eta egoera oso kezkagarria da. Guri dagokigu guretik egitea, baina testuinguru zabalago batean kokatu behar dugu. Hego Euskal Herrian kultura ez dago batere prestigiatuta. Ipar Euskal Herrian askoz prestigiatuago dago kultura eta sortzailearen figura, baina aldi berean hizkuntza gutxituak suntsituta daude. Ipar Euskal Herrian eta Frantzian kultura bai, baina euskara erabat baztertua dago. Ipar Euskal Herrian egon izan naiz lanean, baita Frantzian ere, eta aldea oso nabarmena da, baldintzetan eta errespetu sozialean; ez zara hippy nazkagarri bat kulturan lan egiteagatik, baizik eta langile bat gehiago. Hego Euskal Herrian, aldiz, zentzu horretan oso espainolak gara.

Hego Euskal Herriko gizartean zer pisu du kulturak?

Uste dut kulturak pisu handia duela, euskal kulturak pisua duelako. Kultura topagune, adierazgune eta ekintza gune oso garrantzitsua da. Hemen kultura desprestigiatua baldin badago, Espainiako toki batera joaten zara eta ikusten duzu han egoera beldurgarria dela. Katalunian hobeto daude. Baina Galizian, adibidez, egoera oso gogorra da. Euskal Herrira itzuliz, gauza miragarriak gertatzen dira askotan. Ez dugu asimilatzen gertatzen den guztia. Ez dugu gaitasunik argazki bat ateratzeko arte diziplina guztietan egiten denari, eta kulturaren ikuspegi sozialago batean. Ekintza politiko batzuen inguruan sortzen diren mugimendu kulturalak ere indartsuak dira, hemen dagoen mobilizatzeko gaitasuna eta auzolanerako gaitasuna sekulakoa da. Euskal Herrian talde prozesuek oraindik indar bat daukate, beste leku batzuetan ez bezala.

Antzerki ikastaroak ematen hasi zara Javier Barandiaranekin batera. Zer moduz joan dira?

Esperientzia txiki batzuk egin genituen lehenago, Miss Karaoke-ren ostean. Probatzen hasi gara. Aurreneko saiakera serioa Oiartzunen egin genuen. Gero Barandiaranek eta biok eman ditugun hiru ikastaroak oso ondo joan dira; ariketa interesgarria izan da kodifikatu egin behar izan dugulako aurretik egindakoa. Transmititu beharrak jartzen zaitu toki batean, non definitu egin behar duzun egiten duzuna. Patroi eta formula batzuk sortu behar dituzu. Kontzientzia batera eraman gaitu egiten dugunaren inguruan. Asturiasen, Gijonen, tailerra beteta egon zen, plaza guztiak beteta. Eta amaitu nuen negarrez, jendea asko murgildu baitzen. Esperientzia ederra izan zen.

Sortzaile gazteak ausardiaz ikusten duzunean zer sentitzen duzu?

Beti daude gazte interesgarriak arriskatzeko prest. Gauza da askotan ez ditugula ikusten. Zortea dut azkenaldian antzerkian jende gazte asko ezagutzen ari naizelako. Haietako batzuekin lan egiteko aukera izan dut. Uste dudana da orain ateratzen diren gazteek topatzen dutela beste panorama bat euskal antzerkigintzan, eta hori da interesgarria. Gu hasi ginenean zeuden erreferenteak erdarazkoak ziren, eta egiten ziren euskarazko emanaldiak ziren konpainia profesionalenak (lehenbizi gaztelaniazko bertsioa egiten zuten, eta gero euskarazkoa). Eta testuak ia betik kanpokoak ziren. Salbuespenak egon dira, baina gutxi. Egungo panoraman, beste plaza batera irteten ari dira gazteak, eta hori ekartzen ari da gazteek arriskatzeko duten berezko joera euskaraz egitea. Dantzerti ere hor dago, eta lan interesgarria egiten da. Jende gaztearekin kontaktuak egotea apasionantea da niretzat.

Sortzaileetatik aparte, kultur teknikariak, programatzaileak… daude eta aipatu dituzu Zauri Bolodia liburuan. Zein hausnarketa egiten duzu?

Oso pasionala eta malaletxe handikoa izan naiz gaiarekin. Eta liburuan matizatu egin nahi izan dut. Argi itzal asko daude, teknikarien aldetik eta sortzaileen artean ere bai. Bakoitzak bereari begiratzen dio. Topatu izan dut jende asko kultur teknikari edo programatzaile lanetan, benetan ahaleginak egiten gauzak beste modu batean egiteko, eta batere babesik gabe. Ahalegin pertsonalak topatu izan ditut. Badaude kultur teknikari eta programatzaileak benetan maite dutenak haien lana, baina askotan oso bakarrik ikusten dituzu. Eta askotan, matxakatuta. Zailtasun handiekin gauzak beste modu batean planteatzeko. Garrantzitsua da jende horri balioa ematea. Denen artean saretuz gero, lor dezakegu zirrikituak zabaltzea.

Etzi.pm etorkizunari begira jartzen den ataria da. Nola ikusten duzu euskal antzerkigintza eta Euskal Herria bera hamar urte barru?

Nola ikusi nahiko nukeen esan dezaket. Uste dut interesgarria izango litzatekeela egun euskal antzerkigintzan bizitzen ari garena ez izatea zerbait koiunturala, eta sortzea baldintzak egonkortzeko. Gazteei eta konpainiei babesa ematea. Eta euskal antzerkigintza agente garrantzitsu bilakatzea, kultur politiketan gauzak planteatzeko, baita ikuspegi aldaketa batzuk ere. Prekarietatearen inguruko kontzientzia ere zabaltzea. Hamar urte barru horrek guztiak fruitu batzuk ematea espero dut. Euskal Herria bere osotasunean hartuta, bat nator elkarbizitzaren ideiarekin, asko dago sendatzeko. Baina aldi berean posizionatzeko gaitasuna galdu gabe. Jende askori entzuten diot behar dela eztanda bat. Eztanda berri bat, eta izan daiteke kulturala. Pizte bat. Egon behar da energia baten berpizte bat, ahalduntze bat beste toki batetik. Behar da beste zerbait.

Hamar urte barru elkarrizketa egiten badugu, non nahiko zenuke egin eta zer gairen inguruan?

Gustatuko litzaidake hemen berriro egitea, Oiartzunen, afari baten bueltan. Eta gustatuko litzaidake elkarrizketa izatea aldatu diren gauzen inguruan eta egitea balantze historiko bat.


1.- Gestión Low Cost Aparcamiento Derio S.L. CIF-arekin erregistratuta dagoen enpresa bat da: B-95740908-a eta Astikene, 30 Poligonoan, C/ Errotazarrean |helbidea, 48160 Derio (BIZKAIA).

2.- Enpresak ez da bezeroaren hegaldiaren galeraren arduradun egiten honek berandu iristen baldin bada. Bezeroak denbora nahikoarekin iritsi behar izango du gordailu-kontratua egiteko. Hau izapide sinplean datza bere ibilgailuaren egoera egiaztatzea eta bere ibilgailuak beharrezko kilometroak ibiliko dituela soilik hari ziurtatzeko kilometroak apuntatzea. Bezeroak kontratu honen errealizazioa egin arte ez badu itxaroten, baietz-koa eman duen moduan kontutan hartuko da.

3.- Bezeroak ziurtatzen du adinduna dela eta gure aparkalekuko egonaldian zehar, ibilgailuak legedi Espainiarrak eskatutako lege-betekizun guztiekin btetezen dituela. Horrela ez izan ezkero, Fly Park Bilbao-ri edota hirugarrengo bati eragindako kalte-galerengatik erantzun beharko du.

4.- FFly Park Bilbao ez du erantzunkizunik hartzen giltza eman ez duen ibilgailuetan, horregatik Fly Park Bilbao-ren pertsonalari ematea nahitaezkoa da.

5.- Enpresak eskubide oso dauka bezero baten erreserba modifikatzeko behar duen momentuan zergaitia edozein izanda.

6.- Bezeroak baimentzen du enpresari zerbitzua emateko ibilgaularenkin egin beharreko derrigorrezko desplazamenduak eta bere zaintza.

7.- Edozein kexa bere ibilgailua eman baino lehen izan beharko da. Enpresak erantzukizun zibil-aseguruarekin kontatzen du, hórrela ibilgailuan eman daitezkeen kalte posibleak estaliko ditu, hurrengo kasuak salbuetsiz

a.) Inpaktu txikiak eta hauek ageriko egin daitezke tenperatura-aldaketengatik leku aldaketa bat egitean edota garbiketetan.

b.) Bere ibilgailuaren huts elektriko edo mekanikoak ez badute guk benetan eragindako kalteetan jatorria.

c.) Bere ibilgailuan utzitako balio handiko gauzak, baldin eta gordailu-kontratuan idatzita izan ez badira.

d.) Atmosfera gerteerengatik gertatu daitezkeen egorengatik (txingor inpaktuak, lurrikara, elur kopuru handiko elurteak, itsasikara, ekaitza, etb).

8.- Bere autoa beste pertsona batek jaso dezala desiratzen badu gure bulegoetan jakinarazi behar izango du. Hau akreditatu behar izango da edo indarreko dokumentu identifikatzailea aurkeztu.

9.- Aireportuetako eraginpeko eremuan dagoenez uhin elektromagnetikoetako eta bere ibilgailuaren sistema elektrikoetan oztopa dezaketen irratimaiztasunetako kontzentrazio altua dago (irekitzea urrutitik, GPS-a, alarmak, etab.). Beraz, Kreditu-txartelarekin egindako ordainketa baldintzatuta ikus daiteke, kasu honetan ordainketa bakarrik eskudirutan egin ahal izango da. Horregatik, Fly Park Bilbao-k ez du inolako erantzukizunik erabat bere kontrolatik at dagoelako.

10.- Abenduaren 13ko, 15/1999 Legeko 5 artikulua betetzean Datu-Babesa (hemendik aurrera, LOPD-a), informatzen du erabiltzaileek emandako datu pertsonalak gehituko zaizkiola, behar bezala Datu-Babeseko Erregistro Orokorrean, Gestión Low Cost Aparcamiento Derio S.L. arduraduna izanda. Polígono Astikene-n kokatuta, Errotazarre c/ 30 zenbakia pabiloia, 48160- DERIO-a (Bizkaia).

Bere helburua bezeroari eskeinitako zerbitzua kudeatzea izango da, baina baita eskeintzei buruz infoamazioa bidaltzea, gomendioak, sustapenak eta produktu berriak gure bezeroen lehentasunak kontutan hartuta. Hauek enpresari baimentzen diote informazio honen bidalketa eta baita ere kontaktu telefonikoz zerbitzuak eskaintzeko aukera.

Enpresak konprezua hartzen du sekretuko, konfidentzialtasuneko eta datu pertsonalei buruz pribatutasunarekin. Gainera bere aldaketa saihesteko beharrezko neurriak edota ez baimendutako pertsonentzako sarbiderako neurriak hartuko ditu.

Edonoiz, bezeroa datuen titularra moduan, eskubide osoa izango du zuzenketak, indargabetzeak, oposizioak burutzeko. Ekintza hauek idatziz burutu beharko ditu gure helbidera edo posta elektronikora.


2022ko abenduaren amaieran 1.227 herritar zeuden lanik gabe Urola Erdian, urtebete lehenago baino hamazazpi gutxiago. Beraz, arlo sozioekonomikoan ziurgabetasun handia egon arren, eskualdeko langabeziak egonkor jarraitu du.

Lanbide euskal enplegu zerbitzuaren arabera, 2022ko abenduaren amaieran 1.227 herritar zeuden lanik gabe Urola Erdian. Azken hilabeteetan arlo sozioekonomikoan dagoen ziurgabetasun egoeraren aurrean, eskualdeko langabeziak egonkor jarraitu du, eta urtebete lehenago baino hamazazpi langabe gutxiago zenbatu dira.

Iraurgi Berritzenen estimazioen arabera, Urola Erdiko langabezia indizeak %7,7an bukatu du urtea. Aldiz, Gipuzkoako eta EAEko tasak %8,3 eta %10,3 dira, hurrenez hurren; bi kasuetan Urola Erdiko indizea baino altuagoak.

Eskualdeko langabezia indizeari erreparatuz gero, generoaren arabera, %6,2 da gizonezkoena eta %9,4 emakumezkoena. Emakumeen langabezia indizea gizonezkoena baino 3 puntu handiagoa da, beraz. Gipuzkoan eta EAEn ere bi generoen artean 3 puntu inguruko arrakala ikus daiteke.

Bilakaera ezberdinak adierazleetan

Azken hiruhilekoari dagokionez, lan merkatuko adierazle ezberdinetan bilakaera ezberdinak hauteman dira. Besteak beste, honako puntuak azpimarratu daitezke:

Urola Erdian, Gizarte Segurantzan afiliatuta dauden herritarren kopuruari dagokionez, bilakaera positiboa ikus daiteke. Izan ere, abenduaren amaieran 13.150 afiliatu zenbatu dira eskualdean, iaz hilabete berean baino %2,7 gehiago. Epe berean, Gipuzkoan eta EAEn %0,8ko eta %1,3ko hazkundea erregistratu da, eskualdean erregistratu den hazkundea baino nabarmen motelagoa. Azken urtebetean, eskualdeko afiliazioetan eman den hazkundea batez ere industriari esker izan da. 2022ko abenduaren amaieran, Urola Erdian zenbatu daitezkeen afiliatuen %43,6 industria sektoreari zegozkion.

Kontratuen bilakaerari dagokionez, 2022ko azken hiruhilekoan 1.302 kontratu berri zenbatu dira Urola Erdian, iaz hiruhileko berean baino %19,9 gutxiago. Kontratuen gehiengoa zerbitzuen sektorean kontzentratu da, kontratu guztien %66,8, hain zuzen ere. Bestalde, hiruhilekoan erregistratu diren kontratuen %28,1 bideratu dira industria sektorera. Era berean, hiruhilekoan zenbatu diren kontratu guztien %62,7 aldi baterakoak izan dira.

Diru sarrerak Bermatzeko Errenta (DBE) jasotzen duten herritarrei dagokienez, Urola Erdian zenbatutako espediente kopurua hazi egin da urteko azken hiruhilekoan, baina, hala ere, iaz epe berean baino zazpi espediente gutxiago zenbatu dira; guztira, 532.

Amaitzeko, urtearen amaieran, indarrean dauden Aldi Baterako Enplegu Erregulaziorako hiru txosten zenbatu dira eskualdean. Horiek, guztira, 52 langileri eragiten diete.

Iraurgi Berritzenek datozen hilabeteetan eskualdeko adierazle sozioekonomikoen bilakaera aztertzen jarraituko du, uneoro eskualdeko lan merkatuaren bilakaera ezagutu eta eskualdeko sustapen politikak unean uneko beharretara egokitzeko asmoarekin.

ekonomia Azkoitia

Maxixatzen da Azkoitiko euskarazko aldizkari bakarra, eta zu bezalako irakurleen babesa behar du aurrera egiteko.


Atzo, martxoak 16, pertsona bat ospitaleratu zuten, ospitaleratuta zeudenetatik ez zuten inor ZIUan sartu baina bi hil ziren

Hamahiru positibo atzeman zituzten atzo gure lurraldean, sei Bortzirietan, hiru Leitzaldea-Urumealdean eta bina Malerrekan eta Baztanen. Nafarroa osoko behin-behineko datuei erreparatuta, berriz, atzo 388 positibo atzeman zituzten. Atzo, martxoak 16, pertsona bat ospitaleratu zuten, ospitaleratuta zeudenetatik ez zuten inor ZIUan sartu baina bi hil ziren.

Gure lurraldean pandemiaren hasieratik metatutako positiboak errepasatuz gero, azkeneko datuen arabera 1.939 dira Doneztebeko osasun eremuan (Malerreka+Bertizarana) atzeman dituztenak, 2.730 Elizondoko eremuan (Baztan+Urdazubi+Zugarramurdi), 1.674 Leitzako eremuan (Arano+Areso+Goizueta+Leitza) eta 2.929 Bortzerrietan.

Nafarroa osoko datuei dagokionez, atzo, martxoak 16, 1.921 proba egin zituzten eta horietatik 388k positibo eman zuten.

COVID-19ak jota, atzo, martxoak 16, pertsona bat ospitaleratu zuten, ospitaleratuta zeudenetatik ez zuten inor ZIUan sartu baina bi hil ziren. Alta eta bajen balantzea egin ondotik, orain 49 daude ospitalean, horietatik 8 ZIUetan.

Birusak eragindako infekzioen intzidentzia metatuari dagokionez, 203.649 pertsonakoa da, eta heriotza kopurua 1.441ekoa.

Nafarroan 1.409.011 txerto eman dituzte oraingoz. Atzo, martxoak 16, 544 txerto paratu zituzten eta, oraingoz, 563.730 pertsonek osatua dute txertaketa eta hirugarren dosia bertze 346.469 pertsonek hartu dute.

Zalantza txikienarekin antigeno testa egitera joan eta PCRa egiteko orduan ez hutsik egin

Gogoratu PCRko proba batean emaitza positiboa duten pertsonek beren kontaktu estuak Osasun karpeta pertsonalaren bidez adieraz ditzaketela, eta ez dutela aztarna-taldeak kontaktatu zain egon beharrik.

Eskualdeko datuak

Infogram

Gizartea

Publizitatea eta erakundeen dirulaguntzak ez dira nahikoa TTIPI-TTAPAren eta ERRAN.EUSen etorkizuna bermatzeko, eta zu bezalako irakurleen babesa behar dugu aitzinera egiteko.


1982 ko negua. Istanbul. Aitak eta biok orduak ematen genituen sukaldeko leihoaren ertzean eserita, elur malutak mara-mara ibiltari guztien kapelak zuriz janzten ikustean, barruan genuen berotasunaz gozatuz. Noizbehinka begira geratzen nintzaion, urteen joanak beregan eragindako aldaketak miresten, izan ere, ardoari bezala, urteek on egiten zioten. Baina berak ez zuen begirada leihotik baztertzen. Zerumugan antzeman zitekeen meskitari so geratzen zen, otoitz egiteko deia noiz hasiko.

FEDE handiko gizona zen aita, Jainkoa bere familia eta lanaren aurretik jartzen zuen beti eta arreta eskatzen nuen bakoitzean, bere erabakia ulertzeko gazteegia nintzela aurpegiratzen zidan eta eskutik estu heldu eta meskitarantz abiatzen ginen. Egunero. Bost aldiz.

Bere besoen artean lo hartzear nengoela hasi zen kantu madarikatu hori. Aitak oraindik begi bat irekia nuela ikusi zuen, eta lo plantak egiteko aukera galdu nuela ohartu nintzen. Tipulak bagina bezala, lau geruza arropa jantzi genituen kalera irten aurretik, eskularruak eta guzti. Izan ere, negu hura ez zen gainontzekoak bezalakoa izan. Jada loreak ihartu zituen hotzak gu ere akabatzeko intentzioa zuen, eta helburua ia erdietsi zuela esan genezake, hogei pertsona baino gehiago hotzez hilak baitziren ordurako.

Etxeko ataria zeharkatu bezain laster, aurpegia bufandaren atzean ezkutatu nuen, kalean zeuden emakumeak bezala agerian begiak bakarrik utziz. Bidaia osoan ez zidan eskua askatu, hala lurreko izotzak nola jende anabasak gure arteko lotura erraz apurtu zezakeelako. Betiko soinu-bandak gure ibilaldiaren pausoak markatzen zituen, bozgorailuek esaten zutena ulertu ezin nuen arren, nolabaiteko erritmoa zutelako.

Askotan galdetu ohi nion aitari ea hor agertzen zen ahotsak zer esaten zuen, eta azaldu zidanez, kantu horrek Adden zuen izena, eta gure hizkuntzaez zen beste batean kantatzen zuten. Esan zidan, pixka bat handitzean Korana buruz ikasiko nuela, eta ondoren, gizonak esaten zuena gutxi gorabehera ulertzeko gai izango nintzela. Hala ere, esaldi batzuk itzuli egiten zizkidan hainbeste galderaz nazkaturik:

Jainkoa Handia da, Jainkoa Handia da.

Ez dago Ala ez den beste jainkorik.

Etor zaitezte azkar otoi egitera.

Etor zaitezke azkar oparotasunera.

Meskita Urdinera joan ginen bederatzietako otoitza eguneko garrantzitsuena zelako, eta hara iristean, sekulako ilara ikusi genuen sarreran. Gizon-emakume horiek guztiek, Alaren aurrean erakutsi nahi zuten araztasun eta egiazaletasuna lortu nahian, aurpegia, besoak, burua, belarriak eta oinak garbitu behar zituzten, beti hurrenkera horretan.

Gure txanda iristean, aitak bere lekua eskaini zidan zerbait gaizki egiten banuen inork ikusi baino lehen jakinarazteko, baina, lehenengo aldiz, ez nuen akats bat ere egin. Aitaren zoriontasuna sumatu nuen, eta ni, ondorioz, pozik geratu nintzen. Beraz, gure zoriontasunean murgilduta meskitara sartu ginen, oinetakoak sarreran utzita. Baina orduan, hainbeste gorrotatzen nuen momentua iritsi zen. Banandu egin behar genuen. Bera gizonekin eta ni emakumeekin. Nire muturluzeaz jabetuta, aitak esan zidan Alaren nahia bete behar genuela, eta gu ez ginela inor gure Jainkoari aurre egiteko. Hala ere, haserretuta joan nintzen nire txokora. Estu-estu zeuden emakume guztiak esparru txiki horretan, ia ez zegoen arnasteko airerik ere, baina ez zen inor kexatzen. Bere egoerarekin etsituta egongo zirela pentsatu nuen, bizitzak ez zuelako emakumea oso begiko. Bai gizonen bai emakumeen marmarrek norbaitekin elkarrizketa bat hasteko aukera zailtzen zuten, eta askotan saiatu nintzen arren, isiltzeko bakarrik agintzen zidaten. Han barruan zeharo aspertuta nengoenez, kanpora irtetea erabaki nuen, aitaren agindua ahaztuz. Ordu erdi igaro eta bat-batean barruko marmarra eten egin zen, otoitza amaitu zen seinale. Jende olatuak hasi ziren irteten, etenik gabe. Bakarrik nengoen jende multzo horren indarraren aurka, eta urduri jartzen hasi nintzen. Ez nuen aita inondik ere ikusten, eta bazirudien jendea ez zela ohartzen ni hor nengoela. Inurri txiki bat bainintzen sentitzen nintzen, edozein momentutan norbaitek zapalduko zuen inurria.

Leku lasai batera joatea lortu nuen, eta negarrari eman nion, bakarrik nengoelako. Istanbul oso handia zen eta Meskita Urdina oso urrun zegoen etxetik. Etxerako bidea aurkituko ez nuela ziur nengoen, eta betirako kalean bizi beharko nintzela jakin nuen. Agian, hotzak hilko duen hurrengoa izango naiz, pentsatu nuen. Negarrez eman nituen orduak, meskita osoa hustu zen arte.

Guztiz etsituta nengoen iluntasun haren erdian. Begirada lurrean iltzatuta nuen, norbait gerturatuko zen beldur, eta nire etorkizunarekin pentsatzen hasi nintzen. Non bizi nintekeen, zer jango nuen... Eta bat-batean esku batek sorbalda ukitu zidan. Ez nintzen atzera begiratzera ausartu. Baina eskuaren berotasuna ezagutu nuen. Ez zirudien nirekin haserre zegoenik, eta burua biratu nuen barkamena eskatzeko. Begiak distiratsu zituen, negarrez egon zen seinale. Eta orduan jakin nuen berarentzat gauzarik garrantzitsuena ni nintzela. Erlijioaren gainet

LIDE IPARRAGIRRE MERCERO

Zubietan jaoia; 22 urte ditu. Itzulpengintza ikasketak amaituak eta irakasle gisa lanean. Idazle eskolako lehen mailan


Azuchi-Momoyama Aroa (japonieraz: 安土桃山時代, azuchi momoyama?) Japoniako historiaren aroa da, 1568tik 1603 arte hedatzen dena. [1]

Azuchi-Momoyama Aroa, Sengoku Aroa amaitzean hasi zen, eta Tokugawa shogunerriaren bateratze politikak aurrera eraman eta Edo Aroa hasten zenean amaitu zen. Garai hau 1568tik 1603ra arte luzatu zen, gutxi gorabehera, Oda Nobunagaren eta bere oinordeko Toyotomi Hideyoshiren agintaldiarekin batera. Garaiak Nobunagaren gaztelutik- Azuchi gaztelua- eta Hideyoshiren gaztelutik- Fushimi-Momoyama gaztelua- hartu zuen bere izena.

Azuchi-Momoyama Aroa, Nobunaga 1568an Kyoton sartu zenean hasi zen, bere armada, hiriburu inperialera eraman zuenean. Ashikaga Yoshiaki, Ashikaga shogunerriko hamabosgarren eta azken shoguna, txotxongilo bat izan zen Tokugawa Ieyasu boterera iritsi zen arte, 1600. urtean Sekigaharako guduan Toyotomi klanaren laguntzarekin irabazi ondoren. Kanpo politikan, aroko gertakari nabarmenena Koreako inbasioa izan zen.

ErreferentziakAldatu

↑ Sakaiya, Taichi. (1995). ¿Qué es Japón? Contradicciones y transformaciones. Andrés Bello, 324 or. ISBN 9-56131-347-2..


Bigarren mailatik aurrera, bi mugikortasun programetan parte hartu, eta ikasteko egonaldiak egin ahal izango dituzu atzerriko eta estatuko beste unibertsitate batzuetan. Egonaldiak lauhileko batekoak edo ikasturte osokoak izan daitezke.

SICUE, Espainiako unibertsitate nagusietara joateko.

Erasmus+, Europako unibertsitateetan egonaldiak egiteko; hala nola Alemanian, Belgikan, Danimarkan, Frantzian,Norvegian, Herbehereetan, Erresuma Batuan, Suedian...

UPV/EHU-AL, Latinoamerikako unibertsitateak: Argentina, Brasil, Txile, Mexiko, Peru, Kolonbia, etab.

Beste Norakoak, AEBko, Kanadako eta Hego Koreako unibertsitateetara joateko.

Europako unibertsitateetan egonaldiak egiteko 200 plaza ditugu; Espainiako unibertsitatetan, 130 plaza; eta 25, Amerikan eta Asian.

Batzuetan, norako unibertsitateari dagokion hizkuntza propioaren gaitasuna egiaztatu behar da.

Mugikortasuna bi noranzkoetan egiten da; hau da, gero eta ikasle gehiago etortzen dira urtero gure ikastegira, estatuko eta nazioarteko beste unibertsitate batzuetatik. Buddy programaren bidez egiten zaie harrera atzerriko ikasleei.


Kaixo Eneritz. Lehengoan Hondarribian ikusi zintudan, Jaizkibel konpainia mistoari animoak ematen. Ez da gutxiagorako, animoa behar baita plastiko beltzen eta oihuen artean festa egiteko! Baina plastikoak jartzen dituztenen kopeta iluna ikusita, galdera datorkit: zer behar du batek herrikideei festan parte hartzea galarazteko? Nola gorroto daiteke alardean atera besterik nahi ez duena?

Hilabete lehenago, Leitzako festetan, neskak atera ziren lehen aldiz ezpata-dantzan. Hura kontrastea! Herri oso bat txaloka, jendea hunkituta. Neskena ez zen, noski, denen gustukoa izan. Bakarren batek aitortu zidan nahiago lukeela neskarik aterako ez balitz, baina atera nahi badute, zein naiz ni hori galarazteko. Hondarribikoa ez errepikatu nahi izateak ere izanen zuen zerikusia horretan, noski.

Horrek zer pentsatua eman dit, zergatik herri batean auzia horrela katramilatu eta bestean ez? Zergatik ateratzen dira emakumeak Zubietako ttuntturroetan baina ez Iturengoetan? Nago ez dela alderik herrien artean, gehienez ere, astakirtenen bat hasiko zen batean espantuka, eta dena mikaztuko zuen. Dena mikazten hasteko, noski, astakirten batekin aski izanen da, baina hogei urtez gaia zornatzen uzteko, horretarako politikariak behar dira.

Kontuak kontu, berdintasuna oraindik urrun dugu. Gainera, nago itxuraz lortu den lekuetan ere, sakoneko desberdintasunak mantentzen direla. Ez al da horrela gertatzen emakumeen kirolarekin?

Bai, hala da, Arturo. Hondarribian alardea ikusten izan ginen. Jaizkibelekoen plastiko beltzezko bideari bizkarra ematen. Txaloak guk, desfilatzen ari zirenek esker oneko aurpegiak guri. Geroztik, berriz, Kontxako arranplan izan gara. Gure neskei estropada ondoreneko ongi etorria egiten. Txaloak guk, haiek esker oneko aurpegiak guri.

Esker oneko aurpegiak ikusita, Hondarribian zein Donostian, begiak busti zitzaizkidan. Emozioa eta tristura sentitu nituen aldi berean. Emozioa, itxaropena badudalako noizbait berdintasuna, edo hari hurbiltzen zaion zerbait, ezagutuko dudala. Tristura, oraindik ere bide luzea ikusten dudalako.

Jaizkibel konpainian izeba Arantxa ateratzen da. Aurtengoa hemeretzigarrena izan du. Eta etsipen tonuz esaten zidan, berak desfilatzen duen bitartean ikasle gaztetxoen mespretxu aurpegiak ikusi behar izaten dituela. Ikasle neskak plastiko beltzen atzean; izeba indartsu desfilatzen.

Joan den igandean, trainerua arranplan gora bizkarrean zekartenak, ikasleak izan nituen. Ikasle neskak. Neska gazteak. Animatzaile gutxi bildu ginen, baina indarra ikusi nien.

Hondarribiko neska gazte kantinerableak eta Orioko neska arraunlariak: txanpon beraren bi alde. Bidea luzea izango da, txanpon berean bi aldeek jarraitzen duten bitartean. Bitartean, emozioa, itxaropena eta indarrarekin geratzen naiz: izeba desfilatzen eta ikasleak trainerua bizkarrean. Eutsi gogor!

Iritzia Orio

KARKARAk zu bezalako irakurleen babesa behar du aurrera egiteko. Orain arte bezala, kalitatezko eduki libreak eskaini nahi dizkizugu. Euskaraz informatzea da gure eginkizuna, eta zure eskubidea. Izan zaitez KARKARAko laguntzaile, urtean 40 euro besterik ez dira!


3-1 irabazi zuten pasa den larunbatean eta maila polita erakutsi zuten beste urte batez Euskal Ligan jokatuko duten neskek.

Azaroaren 1ean hasiko da Emakumezkoen Euskal Liga eta pixkanaka ari da forma hartzen taldea.

Azken urteetan ikusi izan dugun bezala, baloia atzetik ateratzen saiatu ziren gorrixek eta atzelarien bizkarrera botatako baloiekin lortu zuten aukerak sortzea abiadura aprobetxatuz.

16. minutuan jarri ziren aurretik gorrixek Eneritz Jauregiren golarekin. Azpeitiarrek presio altua proposatu zioten eta jende asko pilatzen zuten aurrean, honek, baloia atzetik ateratzera zailtzen zuen baina proba polita izan zen eta ideia berdinarekin jarraitu zuten. Eneritzen golaren ostean, egon ziren aukera gehiago baina atsedenaldirarte emaitza berdinarekin jarraitu zuten.

Bigarren zatian ia hamaikako osoa aldatu zuen Zubizarretak. Jokalariak aldatu arren partidaren dinamika berdina izango zen eta azken hamabost minutuak arte ez zen markagailua mugituko. 75.nean Irantzuren erdiraketa zuzenean barrura sartu zen eta 80an, Oihane Ucinek aldaratze bat aprobetxatuko zuen ate aurrean baloia sarera bultzatzeko.

Partida amaitzeko 5 minutu faltan, Lagun Onakek distantzia murrizteko gola egingo zuen.

Itxura ona eman zuen taldeak larunbatean eta datorren astean aurredenboraldiarekin jarraituko dute neskek Zarautzen kontra jokatuko duten lagunartekoan.

Aurrekoa

Hurrengoa

CD Anaitasuna © 2023 Cookie Politika

Designed by elkarmedia.com

Jakinarazten dizugu webguneak berezko zein beste batzuen cookieak dituela, eta horien bidez zerbitzu hobea eskaini nahi dizugu, eta nabigazio-esperientzia hobetu nahi dugu. Webgunetik nabigatzen jarraitzen baduzu, horrek esan nahi du onartzen duzula aipatutako helburuekin cookieak erabiltzea. Informazio gehiagorako Cookie politika.


25 urte dira dagoeneko Euskal Autonomia Erkidegoan, eta urte batzuk geroago Nafarroan, Konstituzioaren peko autonomia estatutuetatik abiatuta, euskararen ezagutza eta erabilera arautzeari ekin zitzaiola, Elebitasun dekretuak direla medio.

Iparraldean, ez da oraino horien pareko legerik garatu, nahiz eta berriki Euskararen Erakunde Publikoak lehen urratsak eman dituen euskararen ezagutza eta erabileraren inguruan, lege indarrik ez badu ere. Ibilbide horretan euskarak aurrerapauso garrantzitsuak eman baditu ere, normaltasunaren helmugatik urrun gaude oraindik.

Horiek horrela, uste dugu komeni zaigula urte hauetan urratutako bidearen inguruan hausnartzeko beta hartzea, aurrera urratsak sendotzeko eta gainerakoak bide zuzenean emateko, atzeak erakusten baitu aurreak nola dantzatu.

Horretarako antolatu ditugu jardunaldi hauek, hain zuzen ere, euskara zabaltzeko eta normalizatzeko helburuarekin lanean diharduten erakunde eta elkarte eragileei hitza eman eta hizkuntza politikak gizartean duen oihartzunaz hitz egiteko.

Hausnarketa dugunez helburu, mahai-inguru gisa antolatu ditugu saioak arlo bakoitzeko ordezkarien ekarpenetatik abiatuta, jendeak parte-hartze aktiboa izan dezan eta guztion ahotsak entzun daitezen, iraganaren azterketan oinarrituta aurrera begira jarrita ahalmen sortzailea erabili behar dugulako.

Lekua: Kursaal Elkargunea, Donostia

Nori: Euskararen biziberritze eta zabalkundearekin konprometituta dauden herritarrei zein helburu horrekin lanean diharduten talde, elkarte, erakunde edo enpresetako profesionalei.


Adimen artifizialaren logaritmoek giza alborapen kognitiboak nola barneratzen eta areagotzen dituzten azaldu dute. - Arg. Danqing Wang

Adimen artifizialeko algoritmoetan agertzen diren alborapen kognitiboen ebidentziak bildu eta aztertu dituzte RIEV aldizkarian, haien eragina ezagututa, neurri zuzentzaileak hartu ahal izateko.

Izan ere, ezaguna da adimen artifizialeko algoritmoek datuetan daude alborapenak barneratzen eta areagotzen dituztela, eta dagoeneko ari dira lanean horiek detektatzeko eta zuzentzeko. Esaterako, Oraiko ikertzaileek (Elhuyar) teknika berritzaile bat sortu dute itzulpen automatikoan genero-alborapena zuzentzeko.

Artikuluaren egileen arabera, baina, adimen artifizialeko algoritmoen garapen osoan eragiten dute giza alborapen kognitiboek, eta parte-hartzen duten guztien aldetik, hasi ikertzaileetatik eta erabiltzaileetara. Hala, egileek alborapen horien ebidentziak bildu dituzte, eta nola eragiten duten azaldu dute, adibideen bidez.

Lehenik, ordezkagarritasunari heldu diote: banako jakin bat zenbat eta gehiago gerturatu kategoriaren prototipora, orduan eta ordezkagarritasun handiagoa du. Adibidez, txantxangorri batek aukera gehiago ditu txorien kategorian agertzeko, pinguino batek baino. Adimen artifizialean, entrenamenduaren fasean eragin handia du alborapen horrek. Zenbait jardueratan, gizonak askoz ere gehiago azalduko dira emakumeak baino, eta gehiago izango dira zuriak arrazializatuak baino. Horrek ekartzen du programek kale egitea ordezkatuta ez daudenekin, esaterako, diagnostiko medikoetan.

Berrespen-alborapenak, berriz, aurreikuspenekin edo hipotesiarekin bat datorren informazioa indar handiagoz gogoratzera eta kontuan hartzera garamatza. Adimen artifizialean, garapen faseko probetan, ikertzailearen usteak berresten dituen emaitzak ontzat jotzea eta besteak gutxiestea dakar. Calikli eta Benerren 2013ko ikerketa bat aipatu dute egileek: softwarearen hutsuneen % 60-93k berrespen-alborapena dute jatorrian.

Lehenaren efektua ere aztertu dute. Horren arabera, informazioa jasotzean, lehenengoa nabarmentzeko joera dugu, ondoren jasotakoaren kaltetan. Horren ondorioak oso nabarmenak dira Interneteko bilaketetan. Adimen artifizialak, gainera, aurreko jokabideetatik ikasten duenez, handitu egiten du eragin hori.

Ainguraketa-efektuak, berriz, ondoren jasotako informazioa aurretik iltzatuta genuenarekiko alderatzera garamatza. Iltzatuta dugun hori da erreferentzia. Hemen ere, erabiltzaileak nahi gabe eragindako alborapen bat heredatzen eta hedatzen du adimen artifizialak, sorgin-gurpil bat sortuz.

Azkenik, kausa-efektuaren ilusioa deskribatu dute. Aurrekoa bezala, gizakiok berezkoa dugu alborapen hori: zerbait gertatu bada beste zerbaiten ondoren, bat bestearen ondorioz dela pentsatuko dugu. Hori adimen artifizialeko ereduek ere islatzen dute; ondorioz, emaitza okerrak emateko arriskua dute.

Egileek ohartarazi dute, adimen artifizialek giza alborapen kognitiboak barneratu dituzten arren, erabiltzaile gehienak objektibotzat eta neutraltzat dituztela. Hortaz, garrantzitsua iruditzen zaie erne egotea, alborapenak identifikatzeko eta haien ondorioak saihesteko edo txikitzeko.


PE lehengaien ospea ontziratzeko poltsen lehengaietan!PE lehengaiak ezinbestekoak dira ontzietan.Enbalatzeko poltsak zigilatu nahi badituzu, PE gehitu behar zaio lehengaiei.Esan gabe doa PE lehengaiak direla gakoa!PE lehengaien ospea ontzietan:

1. PE lehengaien ezaugarrien deskribapen orokorra:

Orokorrean, PE lehengaien ontziratzeko poltsaren itxura guztiz gardena da, baina laino-sentsazioa du;ukitzeko biguna da eta harikortasun ona du;tenperatura baxuko erresistentzia eta urarekiko erresistentzia handia, baina O2-rekin alderatuta, gasaren hesi-tasa baxua da;Edo konpondu, teknologia gris argia inprima dezakezu, eskala handiko kafe iluna inprimatzeko ontzietarako gomendagarria.

2. PE ontziratzeko poltsen lehengaien sailkapen arrunta kanpoko ontzietan:

PE ekoizpen-prozesua, PE hiru kategoriatan bana daiteke: HDPE.HDPEk dentsitate baxua du, LDPEak dentsitate baxua, dentsitate erlatibo lineala baxua eta LLDPE baxua.Ontziak poltsetan dituzten aplikazioak desberdinak dira, eta haien ezaugarriak ere desberdinak dira.HDPE lehengaiak dentsitate erlatibo handia du, tentsio baxuko tentsio handiko polietilenoa bezala ere ezaguna, eta tenperatura altuko erresistentzia, beroarekiko erresistentzia, azido eta alkalino erresistentzia eta beste ezaugarri batzuk ditu.geruza gardena.

Dentsitate nahiko baxua duen LDPE lehengaiari polietilenoa ere deitzen zaio, PE lehengai leunagoa dena.Kakaoa zuzenean ontziratzeko poltsa gisa erabil daiteke, hala nola fruta fresko, haragi eta izozkailuko elikagaien industriarako garraio poltsak.Edo plastikozko poltsak, film poltsak eta abar elikagaiak erosteko.

Dentsitate lineal baxuko LLDPE lehengaiak: LDPEren itxura antzekoa, tenperatura baxuko harikortasuna, talkaren erresistentzia, estresaren eremuaren pitzaduraren erresistentzia, nekearen erresistentzia, ezaugarri hau nahiko ona da.Erabili LLDPE jatorrizko izozkiak, izozkiak, albondigak, azkar izoztutako dumplings eta beste ontzi-poltsak, eta erabili LLDPE lehengaien bero-sartze-geruza.

3. Poltsak ontziratzeko modu desberdinak PE lehengaien dentsitate handikoak eta PEren dentsitate baxuak:

1. Eskua delikatua bada, leunagoa izan daiteke eta dentsitate baxu samarra duen materiala leunagoa da.

2. Lehengaia azazkal batekin urratzean, ez da erraza marradura uztea.HDPE lehengaia da, HDPE dentsitate erlatibo handikoa eta LDPE dentsitate erlatibo baxua duena.

Argitalpenaren ordua: 2022-06-29

Gure produktuei edo prezio-zerrendei buruzko kontsultak egiteko, utzi zure posta elektronikoa eta 24 orduko epean jarriko gara harremanetan.kontsulta


2013az gero, KOINE AEQUALITAS Fundazioa SEPE Estatuaren Enplegu Zerbitzu Publikoak baimendutako Lan Agentzia da, 9900000247 zenbakiarekin.

Gainera, SEPEren orientazio programetan Agentzia Laguntzailea da.

Gure zerbitzuaren helburua langileei beren ezaugarrietarako egokia den lanpostua ematea da, eta lan-emaileei beren eskakizun eta beharretarako egokienak diren langileak proposatzea.

Lan Agentziak egiten dituen bitartekaritza lanak, eskatzen dituzten langile guztiei zuzenduta daude.

Lan orientazioa

KOINE AEQUALITAS Fundazioak berariazko zerbitzuak eskaintzen ditu langileentzat edo lan-eskatzaileentzat: lanpostua, garapen profesionala eta enplegagarritasuna hobetzea.

Desgaitasuna duten edo gizarte-bazterkeria egoeran/arriskuan dauden langileei zerbitzuak eskaintzen espezializatu gara, eta zerbitzu sektorean profesionalki garatu nahi duten pertsonei orientazioa ematen ere bai.

Fundazioak lan orientazioko lan hauek Nafar Lansare Nafarroako Enplegu Zerbitzurako egin ohi ditu.

Profesionalen lan-berritzea

KOINE AEQUALITAS Fundazioak kudeatzen duen Profesionalen Orientazio eta Lan-berritze Zerbitzuak enpresari laguntza eta profesionalei aholkularitza ematen die berrantolaketa, lan-berritze eta/edo langile-gutxitze prozesuan sartuta daudenean.

Antolakundearen eraginkortasuna hobetzea, gatazka emozionala baretzea eta pertsonak euren indarguneak hobeto aprobetxatzera bideratzea bilatzen du, helburuak zehaztuz eta euren lan ibilbidea efizientziaz eta arrakastaz planifikatuz, hori guztia ingurune aldakor batean.

Informazio gehiago

Egindako Lanak

DESGAITASUNA DUTEN GAZTEENTZAKO GIZARTE ETA LAN HEZIKETA ETA ORIENTAZIO ZERBITZUA

KOINE AEQUALITAS Fundazioak gizarte eta lan heziketa eta orientazio zerbitzua garatu du, Iruñeko Udalak diruz lagunduta, desgaitasuna duten gazteen enplegagarritasuna hobetzeko.

Zerbitzu honen helburu nagusia desgaitasuna duten gazteei modu koordinatu eta bateratuan laguntzea da, haien gizarte, lan eta komunitate gaitasunak garatuko dituzten gizarteratzeko eta lan munduratzeko ibilbide integral eta banan-banakoez baliatuz.

LAN ORIENTAZIORAKO ESPARRU AKORDIOA. NAFARROAKO ENPLEGU ZERBITZUA

KOINE AEQUALITAS Fundazioan planteatzen dugun lanbide orientazioko zerbitzua zerbitzu integral bat da, eta bere helburuak dira informazioa, bakoitzaren egoeraren diagnostikoa, aholkularitza, motibazioa eta lan trantsizioetan lagun egitea, bai hezkuntzatik lan mundura bai lan bizialdian zehar izan daitezkeen landun eta langabe egoeren artean.

Zerbitzu honen jomuga erabiltzaileei enplegagarritasuna hobetzen, ibilbide profesionala bultzatzen eta euren kontratazioa errazten laguntzea edo erabiltzaileak autoenplegurantz bideratzea da.

JACOBFORMACIÓN

JACOBFORMACIÓN proiektuaren helburu nagusia desgaitasuna duten gazteei modu koordinatu eta bateratuan laguntzea da, haien gizarte, lan eta komunitate gaitasunak Donejakue Bidearen dinamizazio kultural eta turistikoaren arloan garatuko dituzten gizarteratzeko eta lan munduratzeko ibilbide integral eta banan-banakoez baliatuz, emaitza neurgarriekin.

DESGAITASUNA DUTEN PERTSONEN ENPLEGAGARRITASUNA HOBETZEKO PLANA. NAFARROAKO ENPLEGU ZERBITZUA

Enplegagarritasun Planaren helburua lanbide heziketa eta enplegu arloan diharduten eragile sozial nagusiek (herri erakundeak, enpresaburuen antolakundeak, sindikatuak eta desgaitasunak dituzten pertsonak biltzen dituzten elkarteak) egiten dituzten lanbide heziketa eta enplegu arloko ekintzak koordinatu eta bateratzeko plataforma bat izatea da, pertsona horiek lanpostu arrunta aukera berdintasunez lortzea erraztearren.

LAN MUNDURATZEKO IBILBIDE PERTSONALIZATUAK. NAFARROAKO ENPLEGU ZERBITZUA

Helburu nagusia langabezian egonik zerbitzuan parte hartzen duten pertsonen garapen profesionala erraztea da, lan merkatuan dauden aukera guztiak esploratuz, eta lan bilaketan eta lan munduratzeko egin behar duten prozesuan lagun egitea eta orientatzea, mendekotasuna duten pertsonen arreta soziosanitarioaren sektorean bai bizilekuetan bai instituzio sozialetan.

45 URTE BAINO GEHIAGOKO LAN-ESKATZAILEEN OKUPAGARRITASUNA HOBETZEKO ETA INTEGRATZEKO PLANA

Lanbide informazioko ekintzak, lan orientaziokoak, lanpostua izateko eta mantentzeko laguntasuna ematekoak, lan aholkularitza eta enplegurako formazioa baliatuz, 45 urte baino gehiagoko pertsona langabeen okupagarritasuna hobetzeko, berregokitzapen profesionalerako eta haiek lan munduratzeko. Zerbitzu honen misio nagusia 45 urte baino gehiagoko 50 pertsonaren okupagarritasuna hobetzea eta lan munduan sartzea zen, gaitasunen araberako orientazioa ardatz nagusia zelarik.


Hemen ikusgai dauden gainerako formatuen edukia PDF dokumentu elektroniko ofizial eta jatorrizkoa eraldatuz lortu da

IRAGARKIAK

Beste iragarki ofizial batzuk

LURRALDE PLANGINTZA, ETXEBIZITZA ETA GARRAIO SAILA

1227

IRAGARKIA, 2022ko martxoaren 7koa, Arabako Etxebizitzako lurralde-ordezkariarena, Etxebizitza Babestuen eta Zuzkidura Bizitokien Eskatzaileen Erregistroko espedienteen zuzentzeei, ukoei eta bajei buruzkoa.

Aipatutako prozedurak zuzenean jakinaraztea lortu ez denez, iragarki hau argitaratzen da, Administrazio Publikoen Administrazio Prozedura Erkidearen urriaren 1eko 39/2015 Legeak 44. artikuluan xedatutakoa betetzeko.

Aipatutako 2015eko urriaren 1eko 39/2015 Legeak 46. artikuluan xedatutakoarekin bat etorriz, zitazio honek eragiten dien interesdunei edo haien ordezkariei eskatzen zaie Etxebizitzako Arabako Lurralde Ordezkaritzan (Samaniego kalea 2 - Vitoria-Gasteiz) ager daitezela, iragarki hau argitaratu eta hurrengo egunetik aurrera, 5 eguneko epean, jakinarazpen pertsonala egiteko. Epe hori igarota, agertu ezean, jakinarazpena egindakotzat joko da legezko ondorio guztietarako, agertzeko jarritako epearen muga-egunaren biharamunetik aurrera.

Eranskinean adierazitako interesdunak jakitun jartzeko ematen da aditzera hau, eta jakinarazpenaren balioa izango du haientzat.

Jakinarazpen honek Estatuko Aldizkari Ofizialean argitaratu eta hurrengo egunetik aurrera izango ditu ondorioak.


Emakundek plazaratutako txosten batek erakutsi du emakumeek arta desegokiagoa jaso zutela gizonek baino, Gurutzetako erietxeko buruko osasuneko larrialdietan (Barakaldo, Bizkaia), 2017-2019 urteetan. Ikerketan, Marga Saenz Herrero Gurutzetako psikiatrak eta Maria Recio Barbero Biocruceseko Neuropsikiatriako ikertzaileek parte hartu dute, baita Ana Santorcuato Bilbao larrialdietako medikuak, Amaia Bacigalupe De La Hera OPIK ikerketa-taldeko kideak eta Rafael Segarra Etxebarria psikiatrak ere.

Ikerketaren helburu nagusia zen ikustea ea bazegoen alderik, emakumea izanda ala gizona izanda, psikiatriako larrialdietan egindako balorazioan, erabilitako proba osagarrietan, eta ezarritako tratamenduan.

Emaitzak hobeto interpretatzeko, lau taldetan banatu zituzten pazienteak, larrialdietara jotzeko arrazoiaren arabera: ohiko asaldurak; asaldura larriak (eskizofrenia, eldarnioak…); substantzien kontsumoak eragindako arazo mentalak; eta nortasun eta jokabide nahasteak.

Denera, 15 urtetik gorako 9.789 kasu artatu zituzten hiru urteko epe horretan. Kasu horiek 6.879 pertsonari dagozkie; alegia, batzuek behin baino gehiagotan jo zuten larrialdietara. Eta pertsona guztietatik % 53,9 emakumeak izan ziren. Adinari dagokionez, emakumeen batez beste, bi urte gehiago zituzten (47 urte eta erdi). Gurutzeta non dagoen kontuan izanda, ikertzaileek espero zuten larrialdietara joandako gehienak eremu sozioekonomiko baxukoetakoak izango zirela, eta hala zen. Alde horretatik, ez zegoen alderik emakumeen eta gizonen artean.

Asaldura ohikoenak

Guztira, asaldura ohikoena antsietatea izan zen (ia erdia), eta jarraian datoz eskizofrenia eta substantzien kontsumoarekin lotutakoak (% 14,8 eta % 13,8, hurrenez hurren). Baina sexua bereizita begiratuz gero, emakumeetan askoz ere ohikoagoak dira asaldura-mota batzuk. Adibidez, nahaste neurotikoak eta nortasunaren nahasteak % 65etik gora emakumeei dagozkie, eta % 82,5era iristen dira elikadurarekin eta beste disfuntzio fisiologiko batzuekin erlazionatutakoak. Toxikoen kontsumoari lotutakoak, aldiz, askoz ere ohikoagoak dira gizonetan: % 70 dira gizonak.

Ikertzaileek nabarmendu dutenez, emakumeen kasu gehienak 45-55 urte bitarteko adin-tartean bildu ziren. Tarte horretan agertzen dira, lehen aldiz, arazo batzuk, hala nola psikosia edo depresio-nahasteak. Azpimarratu dute patologia psikiatriko horiek lotura estua dutela elkarrekintzan dauden arrisku-faktore ugarirekin, bai maila biologikoan (alterazio genetikoak eta epigenetikoak, neuroegiturazkoak, hormonalak), bai gizarte- eta ingurune-mailan (pobrezia, indarkeria, laguntza sozialeko eta emozionaleko sare urria…).

Proba osagarriak eta farmakoak

Bestalde, proba osagarrietan, bi eratakoetan (irudizkoak eta analitikoak) ikusi ziren desberdintasunak emakumeen eta gizonen artean. Gizonezkoei, oro har, proba gehiago egiten zaizkie. Litekeena da, asaldura larriak jokabide erasokorrakin lotuta egotean, traumatismo-arrisku handiagoa izatea, eta, ondorioz, kolperik edo hausturarik begiratu nahi izatea gizonetan. Toxikoen kontsumoarekin lotutako asaldurak ere ohikoagoak dira gizonetan, eta analitikek organoen balizko kaltea detektatzeko balioko lukete. Edonola ere, beste asaldura batzuetan ez dago alderik arriskuetan; bai, ordea, egindako probetan.

Botiketan, bi nabarmentzen dira: antsiolitikoak eta antidepresiboak. Batez ere, emakumeei agintzen dizkiete biak, eta bereziki deigarria da antidepresiboen auzia, berez, ez baita egokia larrialdietan ematea, baizik eta denbora-tarte luzeagoko egoeretan. Gainera, ohartarazi dute gizonetan depresioa azpi-diagnostikatuta egon daitekeela.

Bukatzeko, profesionalen artean gero eta emakume gehiago daudela azpimarratu dute, eta ezinbestekotzat jo dute genero-ikuspegia txertatzea egiten duten lanean, alborapenak gutxitzeko eta arreta hobea emateko. Halaber, Gurutzetako ospitalean egin duten lan hori beste leku batzuetan egitea ere komeniko litzatekeela esan dute, emaitzak alderatu ahal izateko eta ikuspegia osatzeko, eredu psikobiosozial batekin.


Fekoorreko Laneko Orientazio eta Bitartekaritza Zerbitzuak 111 pertsona (67 emakume eta 44 gizon) kontratatzea lortu du enplegu arruntean, iaz baino 10 gehiago.

Maitane Bergara eta Silvia Fernández de las Heras Fekoorreko enplegu-teknikarien arabera, emaitza “oso positiboak” dira, “2022an lan-erreformaren, lan-merkatuaren bilakaeraren eta munduko ekonomiaren ondorioz izandako aldaketak eta ziurgabetasunak” gorabehera.

Urteko lehen seihilekoan, desgaitasunaren Bizkaiko erakundeak “eskaintza ugari kudeatu zituen”, eta, horren ondorioz, 77 laneratze gauzatu ziren. Datu hori “beste urte batzuetan hilabete horietan izandako batez bestekoa baino askoz handiagoa izan zen, batez ere urtarriletik martxora, 40 laneratze egon baitziren”. Hala ere, lan-erreformaren ondoren, eta batez ere urteko azken hiruhilekoan, “dezelerazio nabarmena” nabaritu da.

Enplegu-teknikariek argitu dutenez, erreformari esker, kontratu mugagabeen kopuruak “nabarmen egin du gora: 2021ean 13 ziren, eta 2022an, aldiz, 40 (22 emakume eta 18 gizon) baina lanaldi partzialak edo aldizkako finkoak dira”.

Gainera, azaldu dutenez, “bizitzaren kostua igo egin da, eta soldatak ez dira modu proportzionalean igo. Beraz, gaur egun kontratu mugagabea izateak ez du ziurtatzen, kasu askotan, desgaitasun fisikoa duten pertsonen bizi-kalitate duina eta independentzia ekonomikoa”.

Enpresa-ehunaren inplikazioa

Bizkaiko enpresa-ehunaren lanari eta inplikazioari esker, 121 lan-eskaintza kudeatu dira. Horrek 111 kontratazio ekarri ditu, 67 kontratu emakumeei eta 44 gizonei.

Sektoreka, garbiketako eta arreta soziosanitarioko eskaintzek gora egin dute, baina manufaktura-industriako, logistika eta garraioko, administrazioko eta zerbitzuetako kontratazioak ere egin dira.

Laneratzeak gauzatzeko, Fekoor 176 enpresarekin jarri da harremanetan eta 794 pertsona artatu dira.

Pertsonei arreta ematea

Pertsonei emandako arretari dagokionez, aurrez aurre, telefonoz eta online eman zaie arreta, eta iraupen labur, ertain eta luzeko orientazio-ibilbideak sortu dira. Horrez gain, aholkularitza zehatza eman zaie administrazioekin egindako kudeaketekin, enplegua bilatzeko tresnekin edo datuak eguneratzearekin lotutako gaiei buruz.

Urtean zehar artatutako pertsonetatik, 89k lehen aldiz eman dute alta Fekoorren enplegu-programan. Gaur egun, erakundearen lan-poltsan 2.809 pertsona daude izena emanda (1.767 gizon eta 1.042 emakume).

2022an, erakundeko enplegu-teknikariek areagotu egin dute orientazio eta informazio pertsonalizatuaren arloan egindako lanaren aldeko apustua, ibilbide luzeagoak eta espezializatuagoak eginez; izan ere, lan-merkatutik kanpo geratzen diren pertsonak “gero eta urrunago daude merkatu horrek eskatzen duenetik”.

Bereziki, alderdi hauek azpimarratu dituzte: motibazioa, prestakuntza-beharrak hautematea, lan-merkatu aldakorrerako sarbidea erraztuko duten prestakuntzetara bideratzea, baliabide egokituenei buruzko informazioa eta ezintasun-prozesuen ondoren prestakuntzazko eguneratzea.

“Funtsezko helburu gisa, gure pertsonen arteko gaitasun digitala sustatzearen aldeko apustua egin dugu, lan-merkatuaren behar berrietara, pertsonak hautatzeko joera berrietara egokitu daitezen eta urrutiko lanaren modalitatea sustatzeko, lan-agertoki berriak sortuko dituzten teknologia berriak erabiliz, inor atzean gera ez dadin eta bizimodu independenterako eredua bultzatzeko”, adierazi dute.


Hemen ikusgai dauden gainerako formatuen edukia PDF dokumentu elektroniko ofizial eta jatorrizkoa eraldatuz lortu da

Bestelako Xedapenak

Jaurlaritzaren Lehendakaritza

1872

11/2011 DEKRETUA, martxoaren 18koa, lehendakariarena, Euskadiko Ekonomia eta Gizarte Arazoetarako Batzordeko kide bat aldatzeko dena.

Ekainaren 27ko 9/1997 Legeak Euskadiko Ekonomia eta Gizarte Arazoetarako Batzordea arautu zuen. Lege horren 5. artikuluaren arabera, batzordeko kideak izendatzea lehendakariaren eskumena da, enpresarien erakundeek beren ordezkariak aukeratu ondoren. Bestalde, lege horren 7. artikuluaren arabera, Kontseiluko kideen agintaldia lau urterako izango da; baina, hala ere, berriro ere aukeratu ahal izango dira.

Dena dela, batzordean ordezkari diren erakunde, korporazio edo entitateek titular edo ordezko izendatu dituzten pertsonak aldatzeko aukera dute; eta izendatu berria kargu horretan arituko da ordezkatutako pertsonak Euskadiko Ekonomia eta Gizarte Arazoetarako Batzordean bete beharreko lau urteko epea igaro arte.

Lehendakariaren abenduaren 29ko 26/2009 Dekretuaren bitartez Batzordeko kideak izendatu ziren; eta apirilaren 26ko 7/2010 Dekretuaren bidez, bere lehendakaria. Aipatutako legearen 5. eta 7. artikuluetan ezarritakoa betetzeko, Euskal Enpresarien Konfederakuntza-Confebask-ek izendapen bat aldatu du.

Horren ondorioz, honako hau

XEDATU DUT:

1. artikulua.- Nuria López de Guereñu Ansola andrea Euskadiko Ekonomia eta Gizarte Arazoetarako Batzordeko kide izendatzea, Euskal Enpresarien Konfederakuntza-Confebask-ek aukeratu ondoren, José Guillermo Zubia Guinea jaunaren ordez.

2. artikulua.- Euskal Herriko Agintaritzaren Aldizkarian argitaratzen den egunean bertan izango ditu ondorioak dekretu honek.


Hegoaldeko Sudan-ek independentzia lortu izan zuenetik ia urte bete igaro denean, UNICEFek haurren eskubideak eta ongizatea premiazko lehentasun bihur daitezen deialdia luzatu du. Biztanleen erdia 18 urtetik beherakoa izanik, haurrengan inbertsio handiago egitea ezinbestekoa da herrialdearen garapena eta egonkortasuna lortzeko.

Hegoaldeko Sudan-ek krisi anitzei aurre egin behar die, hala nola elikadura arloko segurtasun eza larria, Gobernuak harturiko murrizketa neurriak, errefuxiatuen etorrera jarraia eta gatazka sortzeko mehatxu jarraikia. Egoera honen aurrean, inoiz baino gehiago, haurren eskubideak babestea beharrezkoa da.

“Hegoaldeko Sudan oparo eta baketsu baten sorrera nahiko sendoa izan daiteke soilik herrialdeko hiritar gazteenengan inbertitzen bada. Guztion lehentasuna izan behar dute, hurrengo belaunaldiak bere papera bete ahal izan dezan herrialdearen eraikuntzan", dio Yasmin Ali Haque-k, UNICEFek Hegoaldeko Sudan-en duen Ordezkariak.

Herrialdeak gizarte mailako adierazlerik okerrenen arteko batzuk heredatu zituen: amen eta haurren heriotza tasa altuak, analfabetismo eta desnutrizio tasa altuak eta azpiegitura oso mugatua; honek guztiak, jaiotzeko herrialderik arriskutsuenetakoa bilakatzen du.

haurrek lehentasuna izan behar dute

6 eta 17 urte bitarteko haurren %70a ez da inoiz eskolara joan eta soilik %10ak bukatzen du lehen hezkuntza, mundu mailan eskolatze tasarik baxuenetako delarik. Neskatilek desberdintasun egoera pairatzen dute hezkuntzarako sarbideari dagokionez eta kaltegarriak diren gizarte praktiken aurrean kalteberagoak dira, adibidez haurren ezkontzen eta haurdunaldien aurrean. Haurren %13ak soilik ditu eskuragarri higiene eta saneamendu arloko zerbitzuegokiak. Ia Gobernuak, UNICEF eta beste aliatu batzuekin batera, gizarte sektorearen barnean egitura bat eraikitzeko, trebakuntza lehentasun bilakatzeko eta haurren garapenean joera negatiboak murrizteko prozesua hasteko lan egin du.

UNICEF-ek hezkuntza, ur eta saneamendu, osasun eta babesaren arloetan lan egiten du

Gauzatzen ari den lanak, UNICEFek parte hartze zuzena izan duen arloetan jadanik haurrentzako lorpen garrantzitsuak ekarri ditu, herrialdearen etorkizunerako funtsezkoak direnak: hezkuntza, ur eta saneamendu zein haurrentzako justizia arloetan eremu estrategikoak garatu dira. Historikoa den hitzarmen baten sinadurari esker, Sudan-go Herriaren Askapenerako Armadak haurrak ez errekrutatzeko konpromisoa hartu du. UNICEF ur iturri berriak eskaintzen, lehengo iturriak berritzen eta informazioa partekatu ahal izateko zentralizaturiko datu sistema bat ezartzen ari da. Bost urtetan, ur edangarrirako iturri hobetuen sarbidean %40ko igoera eman da. Gainera, iaz baztertuen dauden eskoletako haurrek ikasketarako ingurugio egokiaz goza dezaten eta haurrak prebenitu daitezkeen gaixotasunen aurrean babesturik jarrai dezatenbermatzeko ahaleginak areagotu ziren. Sudan eta Hegoaldeko Sudan-ek oraindik jorratzeko dituzten gai desberdinek haurrengan eragina izaten jarraitzen dute. 2010. urte bukaeratik, Hegoaldeko Sudan-etik bere herrialdera bueltatu dira 400.000 pertsona baino gehiago. UNICEFek pertsona horiek bergizarteratzeko ekintzetan modu aktiboan parte hartzen du eta beraien familengandik banatuta dauden haurren babesaren inguruko zein Sudan-en identifikatu dituzten Hegoaldeko Sudan-etik bakarrik etorritako haurren babearen inguruko herrialde bien arteko Akordio Memorandum bat babesten du. “Haurrak eragin handienak pairatzen dituztenak izaten jarraitzen dute arlo askotan eta gatazkak zein lekualdatzeek sorturiko egoera humanitarioari erantzun jarraia ematen egon behar izan dugu”, adierazi du Haque-k. “Herrialde honetan haurrek etorkizun hobea merezi dute eta haurrentzako benetako onurak bihurtuko diren epe luzerako inbertsioek eskuragarri egotea beharrezkoa da”.


Nahi dut izan denbora ona Enpresa, gure zerbitzariak lagunduko dizu Lagunak aurkitu azkar gabe eta Alferrikako mugimenduak, hau da, behar Duzun guztia flirt, eta, agian, Hau da, non aurkituko duzu Benetako maitasuna.

Bilatu maite-gizonezkoa Dean, ordena Zehazteko osora, gehitu argazki urria-Emakume, gizon baten bila kideak, Emakume baten bila dekretua-kontatu Zeure burua eta zure maitasuna Aurkitu ahal izango duzu.

interesgarria estatistika-maisu gure zerbitzariak Sorta zabal bat du musika Eta nahiak zure telefonoa, polifonia, Irudiak, bideoak eta jokoak zure Telefono mugikorra logoak, zure telefono mugikorrean.

Maite chat-zer interesgarria izan Daiteke baino zuzeneko komunikazioa. Wallpaper jarraipena bilduma handi Wallpapers.Aspergarria jokoak-online arcade ekintza Jokoak, estrategia jokoak, joko Osoa Sistema bat da askorentzako bilduma Puzzleak eta askoz gehiago. Komunikazio-plataforma da.

Baino gehiago jokalari online denbora guztian.Horoskopoa bertsio zaharra hemen - eta Lan egin nahi duzu etorkizunerako.

Hau da, Japoniako horoskopoa edo Liburu bat Aldatzen lagunduko dizu, Eta, bat-batean izan daiteke Sekretua patua datza duzu.

Egiaztatu bateragarritasuna zure bikotearekin horoskopoa Batean izarrak eskaintzen. txisteak, ipuinak, gags, ez argazkiak Onartzen, ospetsu, eta abar. erlaxatu gurekin. aktibo flirt produktu-dildos, vibrators, Iragarki arropa estimulazioa.

Free Datazio gune Ivanovo, Errusia Datazio Gune

الأصدقاء الصداقة: موقع التعارف, كل شيء ممكن ، حيث

emakumeak nahi baduzu aldi baterako bideo Topaketak Datazio gune erregistroa gabe doan datazio chat neska datazio web bideo Datazio online bideo fun kids for bideo-txata urte bideo-txata erregistroa gabe mugarik gabe chat erruleta neska free


Europar Batasuneko Datuak Babesteko Erregelamendu Orokorraren (Erregelamendu Orokorra) 37. artikuluak xedatzen du "Agintaritza eta erakunde publiko guztiek" izendatuko dutela datuak babesteko ordezkari bat (DBO), eta kontrol agintaritzari jakinaraziko diotela. Datuak babesteko ordezkariaren (DBO) eginkizunak eta baldintzak Erregelamendu Orokorraren 38. eta 39. artikuluetan daude jasota. Ondorioz, Eusko Legebiltzarraren otsailaren 25eko 2/2004 Legearen ezarpen eremuan dauden administrazio publikoek, organismoek eta entitateek nahitaez izendatu behar dute datuak babesteko ordezkaria, eta izendapena jakinarazi behar diote Datuak Babesteko Euskal Bulegoari (DBEB), Bulegoa delako datu babesari buruzko Euskal Autonomia Erkidegoko kontrol agintaritza.

Erregelamendu Orokorrak ez ditu zehaztu izendapena egiteko betekizun formalak; baina, administrazio, organismo eta erakunde publikoen esparruan DBO izendatzeko borondatea administrazio-egintza bidez gauzatu beharko da (akordioa, ebazpena, ...). Tratamenduaren arduradunak erabakiko du zein administrazio-egintza baliatu, egoeraren arabera.

Izendapena, tratamenduaren arduradun den organismoak komunikatu beharko du, beharrezkoa den informazioa jasotzen duen formulario elektronikoa betez, aurrerantzean kontrol-agintaritza harremanetan jarri ahal izan dadin datuak babesteko ordezkariarekin eta tratamenduaren arduradunarekin. Lotura honetan zenbait formulario daude eskura datuak babesteko ordezkari izendatutako pertsonak jakinarazteko, harremanetarako datuak aldatzeko eta izendapenen baja emateko:

DBO jakinarazteko formularioak

Datuak babesteko ordezkariak berak egin dezake izendapenaren jakinarazpena, edo tratamenduaren arduradunak, baldin eta behar adinako titulu, ordezkaritza edo baimena badu. Formularioari atxikita bidaliko dira datuak babesteko ordezkariaren izendapena eta bestelako agiriak ere bai, garrantzitsutzat edo egokitzat jotzen badira.

Jasotako jakinarazpenak izapidetu eta erregistratu ostean, honako lotura honetan kontsultatu ahalko da Datuak Babesteko Euskal Bulegoari jakinarazitako datuak babesteko ordezkarien zerrenda.

DBEBri jakinarazitako DBOen kontsulta

Honi buruzko argibiderik behar izanez gero edo zalantzaren bat izanez gero, honen bidez jar zaitezkete gurekin harremanetan:


Hizkuntza: * Lehenetsitako hizkuntza (Euskara) Català Deutsch English Español Euskara Français Italiano

Aldatu

Lege-oharra

Arauak eta baldintzak

Arauak eta baldintzak

Axular Lizeoaren Portfolio elektronikoa zerbitzua erabiliz arau eta baldintza hauek onartzen dituzu.

Gure obligazioak

Axular Lizeoaren portfolio elektronikoaren kudeatzaileak arrazoizko urrats guztiak emango ditu erabiltzaile ororen esku paper-zorro elektronikoko zerbitzu seguru eta baliagarria jartzeko. Edonoiz zure eskubideak behar bezala errespetatu ez direla edo arau eta baldintza hauekiko edozein zalantza agertzeko gurekin harremanetan lehenbailehen jarri, mesedez.

Baliteke Axular Lizeoaren portfolio elektronikoa denbora epe motzetan eraginkor ez izatea, azken bertsioko aldaketa edo matxuraren bat dela-eta. Kudeatzaileak ahal den neurrian aldez aurreko abisua ematen saiatuko dira.

Eduki desegokia guneko kudeatzaileari ahal bezain laster jakinaraztera gonbidatzen zaitugu. Azkar aztertuko dugula ziurtatzen dizugu.

Guneko kudeatzaileek zure paper-zorroa eta bere eduki guztiak edonoiz azter ditzakete. Hala ere, soilik egingo dute gunearen mantenuak edo eduki desegokien jakinarazpenek hala eskatuko balute.

Zure obligazioak

Pribatutasun-adierazpena eta arauak eta baldintza hauek erabiltzaile guztiek kontuan hartu eta irakurri behar dituzte.

Zure portfolio elektronikoaren edukia kanpoko gailu batean esportatu eta gordetzea aholkatzen dizugu. Ez dugu inolaz ere matxurengatik litezkeen datuen galeraren erantzunkizuna hartzen.

Axular Lizeoaren portoflio elektronikora igotzen dituzun fitxategi eta eduki osoa Espainiako Copyright legearen menpean dago. Zureak ez diren eduki guztiak gorde eta argitaratzeko legokiekeen baimena duzula ziurtatu behar duzu. Plagio kasuak ikastolako araudia eta lege orokorraren arabera tratatuko dira.

Ezin duzu zure paper-zorroa erabili material iraingarria gorde edo erakusteko. Guneko kudeatzaileak horregatik salaketa jasoko balu, zure kontua ezeztatu eta sarbidea eragotziko lizuke, ikastolako autoritateek kasua aztertu arte. Edozein jarrera desegokik trataera bera izango luke.

Jarrera desegokitzat zera hartzen dugu, material desegokiaren erabilpena salatzeko sistemaren erabilpen desegokia, birusak dituzten fitxategiak nahita igotzen saiatzea, beste erabiltzaileen paper-zorroetan iruzkin gehiegi edo iraingarriak idaztea, baita guneko kudeatzaileek iraingarri edo gaitzesgarritzat duten beste edozein jarrera ere.

Zure informazio pertsonala argitaratzeagatik jaso zenitzakeen mezu desegokiak zure erantzunkizuna dira. Hala ere, beste erabiltzaileek izan litzaketen jarrera desegokiak guneko kudeatzaileari lehenbailehen jakinarazi beharko zenizkioke. Arau eta baldintza hauetan inoiz aldaketaren bat egin dezakegunez, sarritan kontsultatu beharko zenituzke. Aldaketa handiak, ordea, Axular Lizeoaren portfolioaren home orrian iragarriko dira.

Pribatutasun-adierazpena

Isiltasun Politika – Lege oharra

ERABILERAREN BALDINTZA OROKORRAK ETA DATU PERTSONALAK BABESTEKO POLITIKA

Mesedez, irakurri arretaz erabilera-baldintzak web orriko toki hau erabili baino lehen. Web toki hau erabiliz gero, erabiltzaileak inplizituki baldintza hauek onartzen ditu. Horiekin bat ez bazaude edo zalantzarik baduzu, ez erregistratzea eta webgunea ez erabiltzea eskatzen dizugu.

1. ZEIN GARA?

AXULAR LIZEOAk ondorengo helbidea du: Arostegi 10, 20009 Donostia. Website honekin edo bere zerbitzuekin zerikusia duen edozein gaitarako hurrengo telefono zenbakian harremanetan jar zaitezke: 943 316 066. Bestela, hurrengo posta elektronikora bidera zaitezke: info@axular.eus

www.axular.eus, www.axular.net, www.axular.eu, www.axular.com eta www.axular.org domeinuak AXULAR LIZEOArenak da.

2. ZER DA AXULAR LIZEOAREN PORTFOLIO ELEKTRONIKOA?

Orain www.axular.eu tokian zaude. Hori espazio elkarreragilea da eta AXULAR LIZEOAk sortu dubere hezkuntza-komunitateari ikasketa eta komunikazioa errazteko. Bertan, Moodle plataforman oinarritutako Ikasgela Birtualaz gain, Mahara aplikazioarekin hezkuntzarako gizarte-sarea Axular Lizeoaren irakasle, ikasle eta gurasoen esku dago.

Webgunei guztiek bezala, erabileraren eta pribatutasun-politikaren baldintzak bete behar ditugu. Nolanahi ere, aurreratu nahi dizugu gure nahia produktuak eta zerbitzuak modu dibertigarrian eta bizian eskaintzea dela. Ildo horri jarraiki, orri honetan ez dira produktuak zuzenean saltzen.

3. FITXA TEKNIKOA

Webgune honetaz gozatzeko, erabiltzaileak nabigatzailea izan beharko du; hobe Mozilla Firefox 12 edo Google Chrome 21 edo goi mailakoa bada. Halaber, monitoreak gutxienez 1024 x 768 pixel izango ditu eta Macromediako Flash plug-in delakoa behar da. Azkenekoa doan deskarga daiteke hurrengo helbidetik: http://www.macromedia.com. AXULAR LIZEOAk beharrezkotzat jotzen dituen aldaketa teknikoak egin ahal izango ditu kalitatea, sistemaren eraginkortasuna eta errendimendua eta gai-sareetara eta Internetera konexioa hobetzeko.

4. WEBGUNEAREN JABETZA ETA ERABILERA-MUGAK

Webgune hau AXULAR LIZEOArena da. Markak, domeinu-izenak eta jabetza intelektualaren gainerako eskubideak AXULAR LIZEOArenak dira. Beraz, ezin daiteke edukirik laga, kopia, erreproduzi, argitara, karga, transmiti, bana edo ustia. Salbuespen bakarra web orria eta helburuekin bat web orria erabiltzea da. Ildo horri jarraiki, deskarga eta kopia pribatuak egin daitezke, baina baldintza hauetan zehaztutako erabileretatik kanpo atera gabe. Aurrekoaren kontra eginez gero, egilearen edo AXULAR LIZEOAren jabetza-eskubideak bortxatuko dira. Edukiak hemen baimentzen ditugun helburuetatik kanpo erabiliz gero edo helburu horiek aldatuz gero, egilearen jabetza-eskubideak eta AXULAR LIZEOAren jabetza-eskubideak bortxatuko dira. Erabilera-baldintza hauetarako debekatuta dago eduki hauek beste edozein web orritan edo sare informatikotan erabiltzea.

5. WEBGUNEA DOAKOA DA.

Komunikazio telematikoan dagoen erabiltzailearen kontsumoa alde batera utzita, Webgune hau erabiltzeko ez da ezer ordaindu behar, hau da, bitarteko honen bidez ez ditugu zuzenean gure produktuak saltzen. Ildo horri jarraiki, Web orriaren erabilera ludikoa eta parte-hartzailea da eta sustapen-, ekintza- edo lehiaketa-helburuak nagusi dira. Hala, erabiltzaileak sustapen-ekintza bakoitzean eskainitako hobariak irabaz ditzake.

6. IRAUPENA

Erabilera-baldintza website delakoan aldatu gabe dirauten bitartean mantenduko dira. Ildo horri jarraiki, AXULAR LIZEOAk edozein unetan horiek aldatzeko edo deuseztatzeko eskubidea izango du. Aldaketa horiek web orrian bertan agertu beharko dira.

7. BERMEAK BAZTERTZEA

AXULAR LIZEOAk ahalegin handiak egin ditu web honek kalitatea izateko eta eskaintzen duen informazioan eta zerbitzuetan berariaz bermatzen du erabiltzaileen partaidetza. Hala eta guztiz ere, Internetek dituen ezaugarriengatik, AXULAR LIZEOAk ez ditu bermatzen web orriko edukiak, ezta webgunearen funtzionamenduaren eskuragarritasuna eta jarraipena ere. Gauza bera aipa dezake matxurak konpontzeari buruz. Halaber, zerbitzarian edo web orrian sistemarentzat birusak edo bestelako elementu kaltegarriak izan daitezke. Dena delakoa, halako ezer ez gertatzeko, etengabe lanean dihardugu. Nolanahi ere, AXULAR LIZEOAk webgune honen edukien erabilerari dagokionez ez du erantzukizunik.

8. ERANTZUKIZUNAK MUGATZEA

Aurreko atalean adierazitakoaren ondorioz, eta internetek dituen berezitasunengatik, AXULAR LIZEOA ez da izango webgunearen edukiak erabiltzearen ondorioz edo ezin erabiltzearen ondorioz sortutako edozein kalte eta galeraren arduraduna, arduragabekeria barne, baina mugatu gabe. Are gehiago, ez du erantzukizunik izango AXULAR LIZEOAk edo AXULAR LIZEOAk baimendutako edozein ordezkarik kalei buruz jakinean jarriz gero. Kalte eta galera guztiengatik, axolagabekeria barne, baina ez mugatuta, galerengatik eta eskaerengatik erabiltzailearen aurrean AXULAR LIZEOAren erantzukizunak erabiltzailea web orrira sartzeko ordaindutako zenbatekoa ez du gaindituko.

9. ESKUMENA

AXULAR LIZEOAk ez du kontrolik webgunea erabil dezaketenekiko eta beren kokaguneekiko. Webguneko erabiltzaileak eta AXULAR LIZEOAk, bere eskumenei berariaz uko eginez, Donostiako Epaitegiek eta Auzitegiek agindutakoa beteko dute web orriarekin zerikusia duten erreklamazio eta gatazka guztietan.

10. DATUAK BABESTEKO POLITIKA

www.axular.eus webgunearen helburu nagusia AXULAR LIZEOAren produktuen, zerbitzuen eta jardueren berri ematea da.

Datu pertsonalak babesteari buruz, AXULAR LIZEOAk legezko betebeharrak onartzen ditu, bereziki hurrengo eremuetan:

Datu pertsonalei buruzko fitxategia edo tratamendua

Datuak biltzearen helburua

Informazioaren hartzaileak

Galderen derrigorrezko edo hautazko izaera.

Datuak lortzearen edo ez ematearen ondorioak.

Sarbide, zuzenketa, ezeztapen eta aurkaritza eskubideak gauzatzeko aukera.

Tratamenduaren arduradunaren edo, hala badagokio, arduradunaren identitatea eta helbidea.

AXULAR LIZEOAk erabiltzaileak informazio egokia izatea nahi du. Hala, berariaz, aske eta borondatez erabaki ahal izango du datuak eman nahi dituen. Ildo horri jarraiki, erabiltzaileari datuak fitxategi automatizatuan sartuko direla jakinaraziko zaio. Fitxategi automatizatuaren titularra eta arduraduna AXULAR LIZEOA izango da. Helbidea honako tokia du: Arostegi, 10, 20009 Donostia; Datuekin tratamendu automatizatua gauzatuko da eta helburua honakoa izango da:

Produktu eta zerbitzuen berri ematea.

Estatistikaren ikuspegitik erabiltzaileen sarrerak ezagutzea.

Aurkakoa adierazten ez bada, galdeketetan biltzen diren datuak website eta webgunearen jardueretan parte hartzeko eta horietan sartzeko beharrezkoak eta derrigorrezkoak dira. AXULAR LIZEOAk ezingo ditu erregistratu derrigorrezkoak diren datuak ematen ez dituztenak.

Erabiltzaileak galdeketak egiazko datuekin bete beharko ditu. Gainera, datu horiek zehatzak eta osoak dira. Oker betez gero (gezurrezko datuak, ez zehatzak, osatu gabeak eta eguneratu gabeak), kalte-galeren aurrean erantzun beharko du.

Indarrean dagoen legerian datu pertsonalak babesteari buruz, AXULAR LIZEOAk segurtasuna ziurtatzeko konpromisoa du. Ildo horri jarraiki, galerak, erabilera okerrak, aldaketak, baimenik gabeko sarrerak eta gainerako arriskuak saihesteko neurri teknikoak eta antolakuntzazkoak hartu ditu. Era berean, ondorengoaren berri eman nahi da: segurtasun-mekanismoen artean pasahitzaren formula erabiltzen dela. Pasahitza erabiltzaileak eta AXULAR LIZEOAk besterik ez dakite.

Halaber, AXULAR LIZEOAk fitxategi automatizatuek duten datuei buruz isilpea gorde behar du. Hori indarrean dagoen legeriak xedatzen du.

Erabiltzaileak edo eskuordetzen duen pertsonak, baita gurasoek edo tutoreek ere edozein unetan sartzeko, berresteko, deuseztatzeko eta, hala badagokio, kontra egiteko erabakia har dezakete, Datuak Babesteari buruzko Lege Organikoak eta gainerako araudi aplikagarriak xedatutakoarekin bat. Horretarako, idatziz jakinarazi beharko dio AXULAR LIZEOAri eta arestian aipatu diren helbideak erabili ahal izango ditu. Halakoetan erabiltzailearen identitatea egiaztatu beharko da.

AXULAR LIZEOA da fitxategiaren arduraduna eta titularra. Hala ere, tratamenduaren kudeaketa hirugarrenak egitea eska dezake. Horretarako, erabiltzaileek berariaz adostasuna azaldu beharko dute.

Cookiak erabiltzeari dagokionez, AXULAR LIZEOAk honakoaren berri eman nahi dio erabiltzaileari: web tokiaren pantailetan eta orrietan zehar nabigatzen duenean, cookiak erabiltzen direla eta erregistratu diren erabiltzaileak hautematea eta zerbitzu pertsonalizatua eskaintzea dela beren helburua. Gainera, bisitaren data eta orduari buruz informazioa ematen dute, web tokiaren barruan zirkulazio-parametroak neurtzen dituzte eta bisita-kopurua balioztatzen dute. Horri esker, AXULAR LIZEOAk eraginkortasunez bidera eta doi ditzake eskaintzen dituen zerbitzuak. Cookiak erabiltzailearen disko gogorrean gordetzen dira, baina bertan dauden datuak ezin daitezke irakur. Halaber, ezin daitezke beste hornitzaileek eratutako cooki artxiboak irakur. Cookiak ez dira inbaditzaileak, ezta kaltegarriak ere. Nabigatzailean ageri den aukeraren bidez desaktiba daitezke.

Gure kezka nagusia erabiltzaileak pertsonalki identifikatzen dituzten datuak gordetzeko orduan, segurtasuna da. Erabiltzailearen ordenagailutik gure zerbitzarietara datuak transmititzeko orduan, arreta handia jartzen dugu.

Bere lana egiteko erabiltzaileen datuak landu behar dituzten langileek bakarrik erabiltzen dituzte datu horiek. Datuen babesari edota segurtasunari buruzko politikak bortxatzen dituzten langileek diziplina-ekintzak pairatu beharko dituzte; ildo horri jarraiki, lanetik bota dakioke, baita ekintza zibilak edota penalak izapidetu ere.

Erabiltzailearen erregistro-datuak pasahitzaren bidez babesten dira. Hala, bakarrik erabiltzaileak edo AXULAR LIZEOAk erabil eta ikus, deusezta, berretsi edo ezaba ditzake datuak erregistrotik. Erabiltzaileari bere pasahitza inori ez ematea gomendatzen diogu.

Azkenik, honakoa gomendatzen da: erabiltzaileak bere ordenagailua ez badu erabiltzen, www.axular.eus webgunetik irten baino lehen saioa ixtea ala nabigatzailea ixtea. Horrekin datu pertsonalak eta korrespondentzia inork ez erabiltzea ziurtatzen da, batez ere, ordenagailua beste norbaitek erabiltzen badu edo beste batzuekin partekatzen bada edo ordenagailua toki publikoan erabiltzen bada, hala nola liburutegian edo "internet kafean".

11. BALDINTZA HAUEK ONARTZEA

Webgune hau erabiltzean, erabiltzaileak dokumentu hau arretaz irakurri duela onartzen dugu, baita ulertu eta aholkuak jarraitu dituela ere. Erabiltzailea datuak babesteko politikarekin edo aholkuekin ados ez badago, mesedez, ez erabili gure web orria. Beharrezkotzat jotzen dugunean, erabilera-baldintza aldatzeko eskubidea gordetzen dugu. Aldaketak eginez gero, erabiltzaileak web orri hau edo AXULAR LIZEOAren beste webguneak erabiltzen jarraitzen badu, baldintza berriak guztiz onartuko ditu.

© AXULAR LIZEOA - Eskubide guztiak gordeak.

Sartu Laguntza

Zure nabigatzaileak ez du javascript gune honetarako gaituta. Maharak javascript gaituta egotea behar du bertan sartu aurretik